****

**สาร ม.พ.พ.ท.**

**ปีที่ ๑๕ ฉบับที่ ๑ มกราคม พุทธศักราช ๒๕๕๙**

**สพฐ.ตั้งเป้าเพิ่มการจ้างงานคนพิการ**

   

วันที่ (๑๑ม.ค.) นายการุณ สกุลประดิษฐ์ เลขาธิการคณะกรรมการการ ศึกษาขั้นพื้นฐาน (กพฐ.) เปิดเผยว่า ตามที่ พล.อ.ดาว์พงษ์ รัตนสุวรรณ รมว.ศึกษาธิการ มอบหมายให้สำนักงานคณะกรรมการการศึกษาขั้นพื้นฐาน (สพฐ.) เร่งสำรวจว่า ปัจจุบัน สพฐ.มีการจ้างงานคนพิการจำนวนเท่าไหร่ และมีการเตรียมความพร้อมสำหรับบุคคลากรกลุ่มนี้อย่างไรบ้างนั้น ขณะนี้ **สพฐ.ได้วางมาตรการให้โรงเรียนแต่ละแห่งที่มีการจ้างคนพิการทำงานจัดสิ่ง อำนวยความสะดวก การบริการลิฟท์ขึ้นลงระหว่างชั้นให้แก่คนพิการแล้ว ส่วนการจ้างงานบุคลากรที่เป็นผู้พิการได้มีการจ้างในกลุ่มโรงเรียนศึกษา พิเศษอยู่แล้วจำนวนประมาณ ๒๐๐ คน และในปี ๒๕๕๙ นี้ สพฐ.ได้ตั้งเป้าที่จะขยายจำนวนการจ้างงานคนพิการให้เพิ่มขึ้นอีก** เพื่อเป็นการช่วยเหลือคนกลุ่มนี้ให้ได้รับโอกาสทางสังคมและมีงานทำตามนโยบาย รัฐบาล

เลขาธิการ กพฐ. กล่าวต่อไปว่า นอกจากนี้ **สพฐ. ยังได้จัดตั้งโรงเรียนการศึกษาพิเศษ เพิ่มอีก ๒ แห่ง ได้แก่ โรงเรียนการศึกษาพิเศษในเขตพัฒนาพิเศษเฉพาะกิจจังหวัดชายแดนภาคใต้ และโรงเรียนการศึกษาพิเศษจังหวัดชลบุรี เพื่อดูแลกลุ่มนักเรียนที่มีความบกพร่องทางร่างกาย ๕ ประเภท คือ** ทางหู ตา ปัญญา ร่างกาย และออทิสติก โดยโรงเรียนการศึกษาพิเศษ จังหวัดชลบุรี นั้น มี น.ส.ปนัดดา อยู่วิทยา บริจาคทุนทรัพย์ในการจัดตั้งโรงเรียนวงเงิน ๒๐๐ ล้านบาท

**นายการุณ กล่าวอีกว่า** นอกจากนี้ รมว.ศึกษาธิการ ยังมอบหมายให้ สพฐ.กลับไปรวบรวมข้อมูลการทำบันทึกข้อตกลงความร่วมมือกับต่างประเทศที่เป็นการทำความร่วมมือในระดับกระทรวง ว่ามีกี่เรื่องและกับประเทศใดบ้าง เพื่อต้องการทราบภารกิจของการทำข้อตกลงความร่วมมือ โดยหากความร่วมมือด้านใดเป็นประโยชน์ต่อการศึกษาก็จะให้เดินหน้าความร่วมมือต่อไป **ทั้งนี้ สพฐ.จะสรุปข้อมูลความร่วมมือทั้งหมดเสนอ รมว.ศึกษาธิการ เพื่อพิจารณาต่อไป.** (เดลินิวส์ออนไลน์ ๑๑ ม.ค.๕๙)

**ใช้ “นิทาน” ช่วยพัฒนาการเด็กออทิสติก**

 **   **

**จิตอาสา ใช้นิทานช่วยพัฒนาการเด็กออทิสติก ช่วยเด็กอยู่นิ่งมากขึ้น พูดคุยกับบุคคลอื่น แนะพ่อแม่อย่าท้อต้องช่วยกันกระตุ้นพัฒนาการเด็กออทิสติก**

**นางสกุลศรี บุญโชติอนันต์ คณะทำงานโครงการนิทานสร้างได้ กล่าวภายในงานมหกรรมวันคนพิการสากลปี ๒๕๕๘ ว่า** คณะทำงานดังกล่าวเป็นการต่อยอดจากกิจกรรมเล่านิทานของสถาบันราชานุกูล กรมสุขภาพจิต ที่เล่านิทานให้แก่เด็กออทิสติก เพื่อเสริมทักษะให้เด็กกลุ่มนี้ **โดยตนเป็นหนึ่งในแม่ที่นำลูกมาบำบัดรักษาที่สถาบันราชานุกูล และได้เห็นว่าลูกมีพัฒนาการดีขึ้นจากการรับฟังนิทาน คือ** เริ่มนิ่งขึ้น จากปกติเด็กกลุ่มนี้จะเคลื่อนไหวตลอดและไม่นิ่ง รวมทั้งเริ่มพูดคุยกับบุคคลอื่นนอกจากแม่ ซึ่งการเล่านิทานจะมีวิธีต่าง ๆ มากมายที่เสริมสร้างตรงนี้ได้ แต่ต้องใช้เวลา โดย**ลูกของตนเริ่มเล่านิทานให้ฟังตั้งแต่อายุ ๒ ขวบ จนอายุ ๖ ขวบเริ่มมีอาการดีขึ้น และทุกวันนี้ลูกของตนก็สามารถเล่านิทานได้เองด้วย** จึงเกิดความคิดว่าหากมีการเล่านิทานไปยังเด็กออทิสติกคนอื่นๆก็จะช่วยให้พวกเขามีพัฒนาการดีขึ้น  
  **“พวกเราจึงรวมตัวกันในกลุ่มแม่ ๆ ทั้งหมด ๗ คน และก่อตั้งเป็นโครงการนิทานสร้างได้ เพื่อเป็นอาสาสมัครในการเล่านิทานให้แก่เด็กออทิสติกโดยเฉพาะ** โดยทำงานแบบจิตอาสาเชิงรุก นำกิจกรรมการใช้สื่อนิทานเพื่อสร้างเสริมพัฒนาการ และปรับพฤติกรรมเด็ก ๆ โดยที่ผ่านมาได้เข้าไปเป็นจิตอาสาในโรงพยาบาลเด็ก โรงพยาบาลที่มีกลุ่มเด็กออทิสติกรวมไปถึงศูนย์การศึกษาศูนย์สังคมสงเคราะห์”นางสกุลศรีกล่าว  
 **นางสกุลศรี กล่าวว่า** **อยากเชิญชวนพ่อแม่ผู้ปกครองที่มีลูกป่วยเป็นออทิสติก อย่าท้อแท้ ต้องช่วยกันกระตุ้นพัฒนาการ และปรับพฤติกรรมของลูก ๆ** อย่าปล่อยให้เป็นเพียงหน้าที่ของหมอ ครู นักจิตวิทยา โรงเรียน หรือศูนย์ฝึกพัฒนาการ เพียงเพราะคิดว่าต้องทำไม่ได้แน่ ๆ จริง ๆ แล้วไม่ใช่ ที่สำคัญ การอ่านนิทานเป็นเรื่องง่ายมาก เริ่มแรกให้อ่านนิทานภาพก่อน จากนั้น ๒ - ๓ เดือน จึงเป็นนิทานตัวหนังสือ กระทั่งเมื่อเด็กสนใจก็ให้พวกเขามาร่วมกิจกรรมในการอ่านนิทานร่วมกันสิ่งสำคัญพ่อแม่ต้องอดทนในการทำอย่าท้อแท้เป็นพอ (ASTVผู้จัดการออนไลน์ ๐๘ ธ.ค.๕๘)

**นายกฯดันคนพิการเข้าทำงานทั้งภาครัฐและภาคเอกชน**

 **นายกฯ ดันคนพิการเข้าทำงาน ทั้งภาครัฐและภาคเอกชน ปัจจุบันมีทั้งสิ้น ๑.๗ ล้านคน** พล.ต.สรรเสริญ แก้วกำเนิด โฆษกประจำสำนักนายกรัฐมนตรี แถลงภายหลังประชุมคณะรัฐมนตรี (ครม.) ถึงนโยบายพัฒนาคุณภาพชีวิตของคนพิการเข้าทำงานว่า **นโยบายของรัฐบาลกำหนดไว้อย่างชัดเจนทั้งภาครัฐและภาคเอกชนจะต้องมีอัตราส่วนคนพิการเข้าทำงาน ๑๐๐ คน ต่อ ๑ คนพิการ ซึ่งนายกฯ ตั้งเป้าปีในปี ๕๙-๖๐ ต้องว่าแต่ละสถานประกอบการจะต้องรับคนพิการเข้าทำงานมากขึ้นกว่าเดิมทั้งภาครัฐและภาคเอกชน** อย่างไรก็ตามตัวเลขของคนพิการในปัจจุบันมีทั้งสิ้น ๑.๗ ล้านคน ซึ่งมีคนพิการเข้าสู่ระบบการทำงานแล้วกว่า ๓ หมื่นคน แต่ในส่วนภาครัฐยังมีจำนวนน้อย มีเพียงจำนวน ๑,๕๐๐ คน เท่านั้น (กรุงเทพธุรกิจออนไลน์ ๓๐ ธ.ค.๕๘)

**รถเข็นอัจฉริยะสำหรับคนพิการซ้ำซ้อน**

** **

**มูลนิธิคนพิการ ในนครบาร์เซโลนาของสเปน ได้สร้างรถเข็นอัจฉริยะ ที่ช่วยให้เด็กพิการสามารถมีปฏิสัมพันธ์กับสิ่งแวดล้อมรอบตัวมากขึ้น**

**ยอร์ดี้ เบนตูร่า ผู้ที่สร้างสรรค์รถเข็นอัจฉริยะตัวนี้ขึ้นด้วยเซ็นเซอร์เทคโนโลยีสามมิติ** ที่จะทำงานด้วยการเคลื่อนไหวส่วนใดส่วนหนึ่งของร่างกาย ตรวจหาอุปสรรคต่างๆ คำนวณเกี่ยวกับวิธีที่จะเคลื่อนที่เข้าไปในพื้นที่ว่าง และส่งข้อมูลเกี่ยวกับระยะทางที่จะไปถึงวัตถุที่อยู่ใกล้ที่สุด เป็นการใช้แม่แรงและสวิทช์ที่ธรรมดามากๆ ต่างจากรถเข็นแบบเดิม ที่ปกติสามารถเคลื่อนที่ได้โดยคันบังคับเท่านั้น

**อังเดียล ราจ พ่อของแอนนา ซึ่งป่วยเป็นโรคทางพันธุกรรมตั้งแต่ตอนอายุ ๘ ขวบ ทำให้มีความแข็งแรงน้อยมาก มีปัญหาเรื่องการเติบโต และขาดความสามารถด้านสติปัญญาและการสื่อสาร เล่าว่า** ในบางครั้งแอนนา จะเกิดอาการชักจากลมบ้าหมู ดังนั้นหนึ่งในปัญหาที่เธอเผชิญ คือ วิธีการที่จะมีปฏิสัมพันธ์กับสิ่งต่างๆ รอบตัว ซึ่งรถเข็นอัจฉริยะนี้น่าจะช่วยให้เธอทำเช่นนั้นได้

สำหรับ**ค่าใช้จ่ายในการสร้างรถเข็นอัจฉริยะคันนี้ ทีมผู้สร้างจำนวน ๑๖ คน ประกอบด้วยนักวิชาชีพ ๘ คนกับญาติของเด็กพิการอีก ๘ คน ใช้เงินในการสร้างรถคันนี้ไปเพียงแค่ ๔๐๐ ยูโร หรือประมาณ ๑๖,๐๐๐ บาทเท่านั้น**(krobkruakao.comออนไลน์ ๒๙ ธ.ค.๕๘)

**ปี ๕๙ สพฐ.ประกาศเป็นปีดูแลเด็กพิการ**

 **นายอำนาจ วิชยานุวัติ ผอ.สำนักบริหารงานการศึกษาพิเศษ(สศศ.) เปิดเผยว่า** ตามพ.ร.บ.การศึกษาแห่งชาติ พ.ศ.๒๕๔๒ มาตรา ๑๒ ได้มอบให้ สศศ.สังกัดสำนักงานคณะกรรมการการศึกษาขั้นพื้นฐาน(สพฐ.)เป็นหน่วยงานหลักดูแลจัดการศึกษาสำหรับเด็กพิการ เพื่อให้ได้รับโอกาสทางการศึกษาอย่างมีคุณภาพ ทั่วถึง และเสมอภาค ซึ่งสศศ.ได้จัดให้มีศูนย์การศึกษาพิเศษในระดับอำเภอและจังหวัด เพื่อดูแลเด็กพิการเป็นการเฉพาะแล้วแต่ก็สามารถทำได้ในระดับหนึ่งเท่านั้น ยังมีเด็กพิการที่เข้าไม่ถึงการศึกษาอีกมาก โดยเฉพาะในระดับตำบลและหมู่บ้าน **ดังนั้นในปี ๒๕๕๙ สพฐ.จะประกาศเป็นปีแห่งความร่วมมือ ในการจัดการศึกษาสำหรับเด็กที่มีความต้องการ จำเป็นพิเศษเพื่อดูแลเด็กกลุ่มนี้ให้ได้รับบริการทางการศึกษาอย่างมีคุณภาพเสมอภาค และทั่วถึง ซึ่งจะเป็นการลดความเหลื่อมล้ำทางการศึกษาของประเทศ**

ผอ.สศศ.กล่าวต่อไปว่า **การจัดการศึกษาสำหรับเด็กที่มีความต้องการจำเป็นพิเศษ จะประสบผลสำเร็จได้ต้องได้รับความร่วมมือจากหลายส่วนดังนั้นกระทรวงสาธารณสุขและกระทรวงศึกษาธิการจะเป็นผู้รับผิดชอบหลัก** โดยมีกระทรวงมหาดไทยกระทรวงการพัฒนาสังคมและความมั่นคงของมนุษย์ เป็นผู้รับผิดชอบรองเพื่อร่วมกันจัดให้บริการตั้งแต่ระยะแรกเริ่ม ช่วยเหลือบำบัด ฟื้นฟู และเตรียมความพร้อมในการส่งต่อเด็กเข้าสู่ศูนย์พัฒนาเด็กเล็กศูนย์การศึกษาพิเศษ และโรงเรียนเฉพาะความพิการ

“**การดำเนินการเรื่องนี้หัวใจ สำคัญ คือ ครู  
ผู้สอน** ครูพี่เลี้ยงที่มีความรู้และเชี่ยวชาญในการดูแลเด็กพิการประเภทต่างๆ ซึ่งสศศ.จะเสนอร่างกำหนดสายงานนักสหวิชาชีพ สังกัด สศศ.ให้ที่ประชุมคณะกรรมการข้าราชการครูและบุคลากรทางการศึกษา(ก.ค.ศ.) พิจารณาเพื่อให้มีนักสหวิชาชีพ มาให้บริการอย่างครบถ้วนตามความต้องการจำเป็นของเด็กแต่ละคนเช่น นักจิตวิทยาคลินิก นักกิจกรรมบำบัด นักกายภาพบำบัด เป็นต้น”นายอำนาจกล่าวและว่า **ศธ.จำเป็นต้องมีบุคลากรเหล่านี้มาทำหน้าที่ให้บริการในระบบการศึกษา ตามพ.ร.บ.ระเบียบข้าราชการครู และบุคลากรทางการศึกษาพ.ศ.๒๕๔๗ มาตรา ๓๘ หมวด ๓** โดยนักสหวิชาชีพอาจอยู่ในตำแหน่งบุคลากรทางการศึกษาอื่น หรือ ครูสายสนับสนุนการสอนได้ ซึ่งเชื่อว่าหากเราดูแลนักสหวิชาชีพให้นี้มีความก้าวหน้าได้จะส่งผลให้เด็กพิการจะได้รับการดูแลอย่างทั่วถึงเช่นกัน.(เดลินิวส์ออนไลน์ ๒๒ ธ.ค.๕๘)

**พิการแขนด้วน ๑๐ ขวบ สู้ชีวิต ใช้เท้าแทนมือหวังเรียนป.เอก**

****  

**ทึ่งหนูน้อยวัย ๑๐ ขวบ พิการไม่มีแขนทั้งสองข้างแต่กำเนิด แต่ไม่ย่อท้อต่อชะตากรรม ฝึกใช้เท้าแทนมือช่วยเหลือตัวเองได้อย่างไม่อายใคร สามารถเขียนหนังสือวาดรูปได้อย่างคล่องแคล่วสวยงาม** รวมทั้งใช้เท้าคีบช้อนกินอาหารเอง เผยไม่รู้สึกอายเพื่อน ฝันอยากเรียนหนังสือให้ถึงระดับปริญญาเอกจะได้ทำงานดีๆ หาเงินเลี้ยงดูพ่อแม่ได้ ติดขัดที่ครอบครัวยากจน ปลัดเทศบาลเมืองสนั่นรักษ์ ทราบเรื่องหนูน้อยสู้ชีวิต เพราะเข้าร่วมกิจกรรม “ปั่นเพื่อพ่อ” ที่ จ.นครนายก พอรู้ว่าอยู่ในพื้นที่รับผิดชอบเลยเข้าให้การช่วยเหลือเรื่องเบี้ยคนพิการ และเตรียมประสานแพทย์ช่วยเรื่องทำแขนเทียม

เด็กพิการตั้งแต่เกิดแขนด้วนทั้งสองข้างแต่ยังสู้ชีวิตหวังเรียนสูงๆ หาเงินมาเลี้ยงดูพ่อแม่รายนี้ เปิดเผยขึ้นเมื่อวันที่ ๒๓ ธ.ค. โดย**นางฐิตินันท์ เจริญอาจ ปลัดเทศบาลเมืองสนั่นรักษ์ จ.ปทุมธานี พร้อมคณะนำข้าวสารอาหารแห้งไปมอบให้ครอบครัวหนูน้อยพิการที่บ้าน**ไม่มีเลขที่ ตั้งอยู่หลังบ้านเลขที่ ๑๖๘/๙ หมู่ ๓ ต.บึงสนั่น อ.ธัญบุรี จ.ปทุมธานี เป็นบ้านชั้นเดียวก่อด้วยอิฐบล็อก หลังคามุงสังกะสี **เป็นบ้านของนายอลงกรณ์ พันธ์คำ อายุ ๓๑ ปี นางจันทร์ พันธ์คำ อายุ ๓๕ ปี ภรรยา กับลูกชายอีก ๒ คน คือ ด.ช.อิทธิพล พันธ์คำ หรือน้องกล้า อายุ ๑๐ ขวบ** นักเรียนชั้น ป.๔ โรงเรียนวัดขุมแก้ว และ **ด.ช.ณรงค์ศักดิ์ พันธ์คำ หรือน้องเต้ อายุ ๕ ขวบ** นักเรียนชั้นอนุบาล ๓ ศูนย์เด็กเล็กเทศบาลสนั่นรักษ์ **นั่งอ่านหนังสืออยู่ในบ้าน โดยน้องกล้าพิการตั้งแต่กำเนิดแขนด้วนทั้งสองข้าง แขนขวาด้วนถึงหัวไหล่ ส่วนแขนซ้ายมีต้นแขนเพียง ๑ คืบ และมีติ่งเนื้อคล้ายนิ้วมือ ๒ นิ้ว แต่ไม่สามารถใช้การได้**

**นายอลงกรณ์กล่าวว่า** ตนเป็นชาวอุดรธานี ส่วนนางจันทร์เป็นชาวลาว อาศัยอยู่ที่ จ.ปทุมธานี นานกว่า ๑๐ ปีแล้ว ก่อนหน้านี้ทำงานก่อสร้างโครงการหมู่บ้านปิยทรัพย์ที่อยู่ติดกับบ้าน หลังหมู่บ้านสร้างเสร็จ มาขออาศัยที่ว่างหลังบ้านดังกล่าวปลูกบ้านอยู่กับครอบครัว **โดยยึดอาชีพรับจ้างติดตั้งฝ้าและหลังคา มีรายได้วันละ ๒๐๐-๓๐๐ บาท ส่วนนางจันทร์มีอาชีพรับจ้างทั่วไปบางวันก็ไม่มีงาน รายได้แทบไม่พอใช้จ่ายในครอบครัว** สำหรับน้องกล้าพิการไม่มีแขนตั้งแต่เกิด ตั้งแต่เล็กพยายามฝึกหัดให้เดิน และใช้นิ้วเท้าหยิบจับสิ่งของ จนไปเรียนหนังสือได้เหมือนเด็กปกติทั่วไป อยู่กับสังคมกับเพื่อนได้อย่างไม่อายใคร ตนและภรรยาเป็นห่วงน้องกล้ามาก อยากให้เรียนหนังสือสูงๆ จะได้หางานดีๆทำสามารถเลี้ยงตัวเองได้

ส่วน **ด.ช.อิทธิพล หรือน้องกล้า กล่าวว่า** **ในการทำกิจกรรมต่างๆ หรือหยิบจับสิ่งของต้องใช้นิ้วเท้าแทนมือ อาทิ** การหยิบหนังสือ การเขียนหนังสือ การกินอยู่ รวมทั้งการทำงานบ้าน และยังสามารถปั่นจักรยานขี่เล่นได้อย่างคล่องแคล่ว **จะลำบากก็เวลากินข้าวหรือกินขนม ต้องใช้นิ้วเท้าคีบช้อน หรือจับอาหารใส่ปาก เพราะต้องก้มลงทำให้ช่วงบริเวณหลังมีลักษณะโก่งงอ** ช่วงเช้าไปเรียนหนังสือต้องขึ้นรถตู้รับจ้างไป หลังเลิกเรียนหนังสือ ๒ พี่น้องต้องกลับมาอยู่บ้านเพียงลำพัง เพราะพ่อและแม่ยังไม่เลิกงาน พร้อมย้ำว่า**ไม่รู้สึกอายเพื่อนหรืออายคนอื่นแต่อย่างใด สามารถใช้ชีวิตอยู่กับเพื่อนๆได้ มีความฝันต้องการเรียนหนังสือให้ถึงระดับปริญญาเอก** แต่ฐานะทางบ้านยากจน เพราะพ่อกับแม่ทำงานรับจ้างก่อสร้างทั่วไปในหมู่บ้าน รายได้ก็ไม่พอใช้ อยากจะเรียนให้สูงๆ ได้ทำงานในห้องแอร์ที่มีเงินเดือนสูงๆ จะได้นำมาเลี้ยงดูพ่อแม่ได้จากนั้นน้องกล้าได้ใช้เท้าวาดภาพและเขียนหนังสือโชว์ได้อย่างสวยงาม  
 ด้าน**นางฐิตินันท์ เจริญอาจ ปลัดเทศบาลเมืองสนั่นรักษ์ กล่าวถึงการเข้าช่วยเหลือเด็กสู้ชีวิตครั้งนี้ว่า** ก่อนหน้านี้ได้รับทราบว่ามีน้องกล้าเข้าร่วมกิจกรรม “ปั่นเพื่อพ่อ หรือ BIKE FOR DAD” ที่ จ.นครนายก มีภูมิลำเนาอยู่ในพื้นที่รับผิดชอบของเทศบาลเมืองสนั่นรักษ์ มีฐานะยากจน **จึงเข้ามาเพื่อให้การช่วยเหลือ ได้ประสานการช่วยเหลือเรื่องเบี้ยคนพิการให้กับน้องกล้าแล้ว** พร้อมทั้งเตรียมประสานกับทางแพทย์เพื่อให้การช่วยเหลือเรื่องการทำแขนเทียมว่าจะสามารถใช้แขนเทียมได้หรือไม่ (ไทยรัฐออนไลน์ ๒๔ ธ.ค.๕๘)

**แม่เลี้ยงลูกตาบอด-พิการสมอง ไม่งอมือขอ นำแนวทาง ศก.พอเพียงมาใช้**



**ตามติด!! แม่สู้ชีวิตเลี้ยงลูกสาวพิการทางสมอง ตาบอดสองข้างวัย ๗ ขวบ** หลังจากที่ "ไทยรัฐออนไลน์" เคยเสนอข่าวไปจนมีผู้ใจบุญให้การช่วยเหลือ **กระทั่งสามารถสร้างบ้าน และเลี้ยงลูก ด้วยความเพียรจึงนำเงินเล็กน้อยลงทุนปลูกผักขายตามแนวพระราชดำริเศรษฐกิจพอเพียง ถือเป็นแบบอย่างที่ดี...**

เมื่อวันที่ ๒๔ ธ.ค. ผู้สื่อข่าวเดินทางไปที่บ้านเลขที่ ๒๓๘/๑๑ม.๔ ต.ปากแคว อ.เมือง จ.สุโขทัย เพื่อเยี่ยมดูอาการและความเป็นอยู่ของ **ด.ญ.ศิวภรณ์ แสงหิรัญ หรือ น้องบีอาร์ อายุ ๗ ขวบ ซึ่งตาบอดสนิททั้งสองข้างนอกจากนี้ยังพิการทางสมอง จนแขนขาลีบไม่สามารถช่วยเหลือตัวเองได้ มีเพียง น.ส.ศิวรักษ์ ผู้ค้าขาย อายุ ๓๔ ปี ผู้เป็นแม่ คอยดูแลเลี้ยงดู** ส่วนผู้เป็นพ่อทอดทิ้งลูกสาวผู้อาภัพไปตั้งแต่เกิด

จากนั้นได้**พบ น.ส.ศิวรักษ์ ผู้เป็นแม่กำลังอุ้มน้องบีอาร์ไว้แนบอก เล่าว่า** ก่อนหน้านี้เรื่องราวของลูกสาวเคยเป็นข่าวมาครั้งหนึ่งเมื่อปีที่แล้ว มีผู้ใจบุญร่วมบริจาคเงินช่วยเหลือมาได้ก้อนหนึ่ง แต่ก็ต้องนำไปจ่ายค่าก่อสร้างบ้าน เนื่องจากยังไม่มีที่อยู่ **นอกจากรายได้จากการรับจ้างเย็บผ้าของตนรวมกับเบี้ยพิการของลูกสาวเดือนละ ๘๐๐ บาทแล้ว แทบจะไม่พอค่าใช้จ่ายในแต่ละเดือน** เพราะต้องพาลูกไปพบแพทย์รับยาที่ รพ.พุทธชินราช จ.พิษณุโลก เป็นประจำ

**น.ส.ศิวรักษ์ เผยอีกว่า** ด้วยความไม่ท้อจึงคิดที่จะหารายได้เสริมมาจุนเจือชีวิตสองแม่ลูก **จึงนำแนวพระราชดำริเศรษฐกิจพอเพียงของพระบาทสมเด็จพระเจ้าอยู่หัวมาปฏิบัติ ด้วยการปลูกพืชผักสวนครัวเอาไว้ขาย** ไม่ว่าจะเป็น ผักบุ้งจีน ผักคะน้า ผักกวางตุ้ง กะเพรา โหระพา บวบ แตงกวา มะเขือ ผักชี ตะไคร้ เป็นต้น โดยจะหาซื้อเมล็ดพันธุ์ผักชนิดต่างๆ มาจากตลาด ลงเพาะเป็นต้นอ่อนปลูกบนแปลงผักข้างบ้าน หมั่นรดน้ำพรวนดินใส่ปุ๋ยชีวภาพ ปัจจุบันผักกวางตุ้งที่ปลูกไว้เริ่มทยอยตัดขายได้แล้ววันละประมาณ ๕ กก. ส่งขายในราคา กก.ละ ๑๐ บาท เท่านั้น มีรายได้เพิ่มขึ้นวันละ ๕๐ บาท **แม้ว่าจะเป็นเงินที่ไม่มากนักแต่ตนก็ภูมิใจ ที่ได้มาจากการประกอบอาชีพสุจริต ยึดแนวพระราชดำริเศรษฐกิจพอเพียง และที่สำคัญที่สุดคือมี "น้องบีอาร์" ลูกสาวผู้พิการเป็นกำลังใจให้สู้ต่อไปนั่นเอง.** (ASTVผู้จัดการออนไลน์ ๒๔ ธ.ค.๕๘)

**น้ำดื่มประชาบดีจากใจคนพิการ**

**กรมส่งเสริมและพัฒนาอาชีพคนพิการ** นอกจากจะส่งเสริมให้คนพิการได้มีอาชีพจากการตัดเย็บ และจำหน่ายสินค้าประเภทกระเป๋าและเสื้อผ้าแล้ว ที่นี่ยังผลิตน้ำดื่มที่มีคุณภาพอีกด้วย

จากเดิมที่เคยผลิตแต่สินค้าประเภทผ้า ปัจจุบัน**กรมส่งเสริมและพัฒนาอาชีพคนพิการ ได้เปิดโครงการ "น้ำดื่มประชาบดี" โดยจัดตั้งแผนกน้ำดื่มบรรจุภาชนะที่ปิดมิดชิด ใช้ระบบ R.O. (Reverse Osmosis) และผ่านการฆ่าเชื้อ**ด้วยระบบ UV Sterilizer มีความสะอาด ปลอดภัย ได้มาตรฐาน อย. สามารถผลิตน้ำดื่มขนาด ๒๒๐ มิลลิลิตร ถึง ๑๘ ลิตร ได้สูงสุดวันละ ๑๕๐ แพ็ค

**ปัจจุบันมีคนพิการเข้าร่วมโครงการ ๕ คน มีรายได้เฉลี่ยคนละ ๓๐๐ บาทต่อวัน** ซึ่งประชาชนทั่วไปที่สนใจจะสนับสนุนน้ำดื่มประชาบดีจากใจคนพิการ สามารถสอบถามเพิ่มเติมได้ที่ **โทร. ๐๒-๕๘๓๘๔๑๕หรือเว็บไซต์** [**www.ddc.go.th**](http://www.ddc.go.th) (krobkruakao.com ๐๕ ม.ค.๕๙)

**ภาษามือ..เปิดโลกเงียบ…สู่โลกกว้าง**



**วันหยุด**

**A non-workday,a holiday**

**หนุ่มใหญ่ชาวอังกฤษ “ตาบอด” สนิท เพราะพิษคอนแทคเลนส์**

 **นายสตีเฟน เซาเตอร์**อดีตวิศวกรวัย ๖๓ ปี **ได้รับความทุกข์ทรมานอย่างแสนสาหัส หลังมีอาการติดเชื้อที่หาได้ยากจากการใช้คอนแทคเลนส์**

วิศวกรหนุ่มใหญ่วัยเกษียณจากหมู่บ้านบรอนตัน เมืองเดวอน ประเทศอังกฤษ **เริ่มมีอาการอักเสบที่ดวงตาเมื่อเดือนมกราคมปีที่ผ่านมา โดยเขาพบจุดสีแดงภายในดวงตา ซึ่งทำให้เขาเจ็บปวดทรมานอย่างมากจนไม่สามารถข่มตาหลับได้ตลอดทั้งคืน ก่อให้เกิดผลกระทบต่อการทำงานและการใช้ชีวิตประจำวัน เขาจึงตัดสินใจไปพบแพทย์**

**ด้านแพทย์ วินิจฉัยว่า เขามีอาการของ  
 Acanthamoeba Keratitis (AK) หรือการติดเชื้อจุลินทรีย์ที่พบในน้ำ ซึ่งสามารถพบได้ทั้งในแหล่งน้ำตามธรรมชาติและภายในบ้านพักอาศัย ทำให้กระจกตาอักเสบรุนแรง** และอาการกระจกตาอักเสบนี้เป็นอาการที่หาได้ยาก แต่ผู้ที่เป็นส่วนใหญ่ร้อยละ ๘๕ เกิดจากการใส่คอนแทคเลนส์โดยไม่มีการรักษาความสะอาดที่ดีพอ ซึ่งสุขอนามัยที่ไม่ดีเป็นปัจจัยที่เพิ่มความเสี่ยงต่อการเกิดโรคดังกล่าว

**วิธีรักษาทางเดียวที่สามารถทำได้ก็คือ การปลูกถ่ายกระจกตา แต่ผลการรักษาจะทำให้เขากลับมามองเห็นได้อีกเพียงบางส่วน และต้องคอยหยอดยาฆ่าเชื้อในดวงตาต่อไป** ทั้งนี้ อัตราการเกิดโรคนี้ในสหราชอาณาจักร คิดเป็นเพียง ๑ ใน ๕๐,๐๐๐ ของคนที่ใช้คอนแทคเลนส์ในแต่ละปี และมีเพียงส่วนน้อยเท่านั้นของผู้ที่เป็นโรคนี้ที่จะมีโอกาสตาบอดสนิท **ที่มา** :  [metro.co.uk](http://metro.co.uk/2015/12/29/pensioner-left-blind-in-one-eye-after-contact-lenses-cause-rare-infection-5590306/) (กรุงเทพธุรกิจออนไลน์ ๓๐ ธ.ค.๕๘)

**สอนกอล์ฟเด็กออทิสติกฟรี**

**** **มีนักกีฬากอล์ฟ น้ำใจงาม เปิดโครงการสอนกอล์ฟฟรี ให้กับเด็กสมาธิสั้น และเด็กออทิสติกฟรี หลังพบว่าเป็นกีฬาที่สามารถพัฒนาร่างกายของเด็กเหล่านี้ได้ดี**

คุณสิริพงษ์ ถาวรรัตน์ นักกีฬากอล์ฟน้ำใจงาม **เปิดโครงการสอนกอล์ฟ เพื่อพัฒนาเด็กพิเศษ หรือเด็กออทิสติก รวมถึงเด็กสมาธิสั้นฟรี หลังทุ่มเทเวลา และทดลองฝึกกับเด็กพิเศษหลายคนนานเกือบ ๑ ปี จนพบว่าเด็กมีการพัฒนาด้านร่างกายดีขึ้น**แถมยังเป็นนักกีฬาที่สามารถเข้าแข่งขันระดับประเทศได้ด้วย  **ในการสอนทุกครั้ง คุณสิริพงษ์จะดึงโปรกลอล์ฟ เข้ามาร่วมด้วย** โดยสอนตั้งแต่การไดฟ์ การพัท การออกรอบจนเด็กเกิดความคุ้นเคย และมีความสุขที่ได้เรียนกีฬาชนิดนี้ ที่สำคัญเด็กที่เรียนต้องมีอายุ ระหว่าง ๑๐-๑๗ ปี เพราะเป็นช่วงที่มีความจำเป็นเลิศ เด็กจะมีสมาธิและเรียนรู้เร็ว ซึ่ง**โปรกอล์ฟบอกว่าเด็กพิเศษจะมีสมาธิดีในการมองเป้าหมายข้างหน้า**(krobkruakao.com ๕ ม.ค.๕๙)

**นักเล่นเกมตาบอด โชว์เล่นเซลด้า ภาค ๓ มิติจนจบโดยใช้เวลา ๕ ปี !!**

**** อีกหนึ่งเกมในตำนาน **Zelda Ocarina of Time** ที่ขึ้นชื่อเรื่องความยาวและความซับซ้อนของปริศนาในเกม จนแม้แต่คนธรรมดาก็ต้องใช้เวลาและพลังสมองอย่างมากในการเล่น แต่**สำหรับผู้ที่มีปัญหาทางสายตาแล้วสามารถเล่นจนจบได้รับเป็นเรื่องที่หลายคนอาจจะไม่เชื่อว่ามันจะเป็นไปได้**

แต่ก็มีผู้ทำได้สำเร็จแล้วโดย**เกมเมอร์ตาบอดนาม Terry Garrett ได้เริ่มเล่น Zelda Ocarina of Time เมื่อปี ๒๐๑๑ โดยมีการโผสคลิกลง youtube โชว์การเล่นฉากแรก และผ่านไป ๕ ปีล่าสุด Terry ได้โผสคลิปโชว์ว่าเขาสามารถจบเกมได้แล้วโดยใช้เวลารวมกว่า ๕ ปีเพื่อจบเกมโดยเขาได้ยินแต่เสียงเท่านั้น** นับเป้นเรื่องน่าทึ่งเพราะเนี่องจากเขามองไม่เห็นต้องใช้แต่การฟังเสียง และเกมเซลด้ายังขึ้นชื่อว่ามีฉากที่ซับซ้อนที่สุดเกมหนึ่ง แต่การเล่นเขาเล่นบน อีมูเลเตอร์บน PC ทำให้มีการใช้ระบบเซฟได้ทุกทีเพื่อที่จะกลับมาเล่นจุดที่พลาดได้อย่างรวดเร็ว

ส่วน**เกม Zelda Ocarina of Time ต้นฉบับออกวางขายในปี ๑๙๙๘ บนเครือง Nintendo๖๔ ถือเป็นหนึ่งในตำนานวงการเกมกับเซลด้าภาค ๓D เกมแรกที่สร้างได้ยอดเยี่ยมขนาดได้คะแนนรีวิวเฉลี่ยสูงสุดตลอดกาลจนแม้แต่ทุกวันนี้ยังไม่มีใครทำลายสถิติลงได้** (beartai.comออนไลน์ ๕ ม.ค.๕๙)

**"หยุด! เบียดเบียน "คนพิการ" รัสเซีย โชว์โฮโลแกรม เตือนพวกมักง่าย จอดในที่"คนพิการ"**

 **"รัสเซียโชว์ภาพโฮโลแกรมสุดล้ำ เตือนสติคนที่ชอบมักง่าย จอดรถในที่จอดสำหรับคนพิการ เพื่อให้คนมีสภาพร่างกายปกติตระหนักและเคารพสิทธิ์ของคนพิการมากขึ้น"** "กลุ่มองค์กร Dislife จัดการติดตั้งเครื่องฉายโฮโลแกรม เพื่อหยุดยั้งนักขับมักง่ายที่คิดจะเข้าจอดในช่องจอดสำหรับคนพิการ โดยติดตั้งตามห้างสรรพสินค้า และสถานที่สำคัญในรัสเซีย โดย**หลักการใช้คือเมื่อผู้ขับขี่รถยนต์ที่ไม่มีสติ๊กเกอร์ระบุว่าผู้ขับขี่เป็นคนพิการนั้นพยายามจะจอดในช่องจอดดังกล่าว ก็จะมีภาพโฮโลแกรมเป็นรูปของคนพิการนั่งเก้าอี้วิลแชร์ขึ้นมาเพื่อเตือนสติคนขับรายนั้น** และมีกล้องตรวจจับสติ๊กเกอร์หน้ารถบริเวณที่จอดรถสำหรับคนพิการ รวมทั้ง มีการออกคลิปแคมเปญรณรงค์ให้ผู้ขับขี่ที่มีสภาพร่างกายสมบูรณ์ปกตินั้นเคารพสิทธิของคนพิการมากขึ้นทั้งนี้จากการสำรวจผู้ใช้รถในรัสเซีย มีจำนวนมากกว่าร้อยละ ๓๐ มองคนพิการเหมือนไม่มีตัวตน จึงไม่ค่อยให้ความสำคัญกับสัญลักษณ์นี้เท่าใดนัก ในขณะที่**เจ้าโฮโลแกรมนี้ก็ได้มีการนำร่องไปใช้อย่างเป็นทางการในศูนย์การค้าในกรุงมอสโกแล้ว**"(nationtv.tvออนไลน์ ๕ ม.ค.๕๙)

**ธุรกิจของคนหูหนวกเป็นที่ยอมรับ**

**** ผู้ประกอบการคนหูหนวกชาวอเมริกัน กลุ่มเล็กๆ กำลังมุ่งมั่นทำธุรกิจของพวกเขา ให้เป็นที่รู้จักต่อคนปกติทั่วไป **ร้าน Mozzaria ในนคร San Francisco มลรัฐแคลิฟอร์เนีย ของสหรัฐอเมริกา อาจจะดูเหมือนกับร้านพิซซ่าธรรมดาทั่วไปแต่สิ่งที่แตกต่างออกไปคือร้านนี้มีเจ้าของและพนักงานทุกคนในร้านเป็นคนหูหนวก** Russ กับ Melody Stein สองสามีภรรยาเจ้าของร้าน เปิดร้านนี้ตั้งแต่ปี ๒๕๕๔ ซึ่งตอนนี้ธุรกิจกำลังเจริญรุ่งเรือง เพราะลูกค้าชอบอาหารของพวกเขามาก **แต่ทั้งคู่นั้นมีข้อจำกัดต่อการรับรู้ ทำให้พวกเขาเข้าถึง หรือสื่อสารกับคนทั่วไปหรือลูกค้าได้ไม่ดีเท่าที่ควร** **Russ กล่าวว่า** **บางคนคิดว่าเป็นเรื่องซับซ้อนเกินไป ในการสนทนากับคนหูหนวก แต่แท้จริงแล้วไม่ใช่เรื่องยากนัก หรือเทียบได้กับการที่ตัวคุณเองไปอยู่ต่างประเทศ** แล้วผู้คนจะสื่อสารกับชาวต่างชาติที่ไม่พูดภาษาของคุณอย่างไร ซึ่งทางออกคือ การใช้ภาษามือ หรือ เพียงแค่คุณชี้โน่น ชี้นี่ ที่ต้องการ แค่นี้ก็เป็นที่เข้าใจกันแล้ว   
 **โดยลูกค้าส่วนใหญ่ที่มาจะไม่ใช่คนหูหนวก ซึ่งดูจะมีความสุขกับการเขียนคำถาม ตามเกี่ยวกับสิ่งต่างๆ ในเมนูของร้าน** บางคนอาจดูทำตัวไม่ถูกตอนเข้ามาในร้านครั้งแรก แต่ไม่นาน พวกเขาก็รู้สึกผ่อนคลายและเพลิดเพลินกับอาหารที่ทั้งคู่ทำ  
 **นอกจากร้านอาหาร ยังมีบริษัทผลิตเสื้อผ้าและร้านจำหน่ายเสื้อผ้าที่มีเจ้าของเป็นคนหูหนวก โดย Mara Ladincs เจ้าของซึ่งประสบความสำเร็จ** นอกจากจะผลิตเสื้อผ้าจำหน่ายเองแล้ว เธอยังผลิตเสื้อผ้าส่งให้บริษัทค้าปลีก เสื้อผ้ายักษ์ใหญ่ต่างๆ อย่าง H&M อีกด้วย (krobkruakao.comออนไลน์ ๖ ม.ค.๕๙)

**หนูน้อยพิการแขนกับเจ้าเหมียวพิการขาคู่ใจ**

**** **หนูน้อยพิการแขนวัย ๒ ขวบ ยิ้มอย่างมีความสุข เมื่อครอบครัวรับเลี้ยงเจ้าเหมียวพิการขามาเป็นบัดดี้คู่ใจ ทำให้เกิดมิตรภาพที่ดีตั้งแต่วันแรกที่ได้พบกัน**

เว็บไซต์ Bored Panda เผยภาพน่ารักและเรื่องราวน่าประทับใจของสองสหาย **หนูน้อยสการ์เล็ตต์ ทิปตัน วัย ๒ ขวบจากสหรัฐอเมริกา และเจ้าแมวเหมียว ความน่ารักของทั้งคู่ไม่ใช่แค่เด็กน้อยกับเจ้าเหมียวเหมือนคู่อื่นทั่ว ๆ ไป แต่เป็นเพราะทั้งสองมีอะไรบางอย่างที่เหมือนกัน นั่นคือภาวะพิการแขนนั่นเอง**

**สการ์เล็ตต์เสียแขนข้างซ้ายของตัวเองไปตั้งแต่วัย ๑๐ เดือน จากโรคมะเร็งชนิดหนึ่งซึ่งทำให้หมอจำต้องตัดสินใจตัดแขนเธอออก ส่วนเหมียวตัวนี้ ก็มีอันต้องกลายเป็นเหมียวสามขา หลังจากสูญเสียขาหน้าข้างหนึ่งไปจากอุบัติเหตุรถยนต์** เมื่อได้ทราบข่าวของเจ้าเหมียวสามขา พ่อและแม่ของหนูน้อยก็ตัดสินใจรับเลี้ยงเจ้าเหมียวทันที **ทั้งคู่อยากให้สการ์เล็ตต์มีสัตว์เลี้ยงอะไรสักอย่างที่จะเติบโตขึ้นไปพร้อมๆ กับเธอ ยิ่งถ้าเป็นอะไรที่มีความเหมือนกับลูกสาว ก็น่าจะเป็นเรื่องที่ดีมาก ๆ** ทั้งคู่พากันขับรถจากบ้านมาถึง ๒ ชั่วโมง เพื่อพาสการ์เล็ตต์ไปพบกับว่าที่บัดดี้ขนฟูของเธอ

**เมื่อสาวน้อยได้พบเจ้าเหมียวก็พูดออกมาทันที "แม่ขามันไม่มีแขนค่ะ" ก่อนจะเอามือมาจับตรงไหล่ซ้ายตัวเองที่ไม่มีแขนเหมือนกัน แล้วก็พยักหน้า รับรู้ได้ว่าเจ้าเหมียวน้อยตัวนี้มีอะไรที่เหมือนกับเธอ และก็รู้สึกดีที่มีเพื่อนคู่หู** (krobkruakao.comออนไลน์ ๖ ม.ค.๕๙)

**บัตแลนด์บริจาคช่วยทีมหูหนวกสาวผู้ดีลุยบอลโลก**

 **แจ๊ก บัตแลนด์ ผู้รักษาประตูของทีม“ช่างปั้นหม้อ” สโต๊ก ซิตี้ จากพรีเมียร์ ลีก อังกฤษ บริจาคเงินสนับสนุนจำนวน ๕,๐๐๐ ปอนด์ ให้กับทีมฟุตบอลหูหนวกหญิงของสหราชอาณาจักร** เพื่อช่วยค่าเดินทางให้กับพวกเขาในการเดินทางไปเล่นฟุตบอลโลกที่ประเทศอิตาลี ซึ่งมีค่าใช้จ่ายสูงถึง ๒๐,๐๐๐ ปอนด์

โดย**นายด่านวัย ๒๒ ปี ซึ่งเคยคิดทีมชาติอังกฤษชุดทำศึกยูโร ๒๐๑๒ เปิดเผยผ่านทวิตเตอร์ ว่า** “ผมได้เรียนรู้สิ่งต่างมากมายในการแข่งขันรายการใหญ่ มันเป็นประสบการณ์ที่ผมไม่มีวันลืม และผมอยากให้พวกคุณได้สัมผัสมันเหมือนกัน”(ข่าวสดออนไลน์ ๑ ม.ค.๕๙)

**เลือกเก็บขยะแทนไปวันเด็กเด็กพิการสมองยอดกตัญญู**

 ผู้สื่อข่าวได้เดินทางไปยังบ้านแห่งหนึ่งพื้นที่ ต.บางกุ้ง อ.เมืองสุราษฎร์ธานี ซึ่งเป็นบ้านพักอาศัยของ **ด.ช.เอ (นามสมมุติ) อายุ ๑๔ ปี เด็กชายยอดกตัญญู นักเรียนชั้นมัธยมศึกษาปีที่ ๒ โรงเรียนแห่งหนึ่งใน ต.ตลาด หลังทราบว่าทุกวันหลังเลิกเรียน ด.ช.เอ จะไปช่วยแม่หาเก็บของเก่าตามถังขยะ เพื่อขายเป็นค่าใช้จ่ายในครอบครัว ผู้เป็นมารดาเปิดเผยว่า** ครอบครัวค่อนข้างยากจน พักอาศัยที่บ้านเช่าด้วยกัน ๗ คน มีตนเอง สามี และลูกๆ ในจำนวนนี้มีพี่สาวต่างแม่ของน้องเอที่พิการตั้งแต่กำเนิด ไม่สามารถช่วยเหลือตนเองได้ รวมถึงตัวน้องเอเองก็เป็นเด็กบกพร่องทางสติปัญญา **ทุกวันหลังเลิกเรียนจะไปช่วยเก็บหาของเก่าตามถังขยะวันละ ๒ - ๔ ชั่วโมง เพื่อขายเป็นรายได้เลี้ยงครอบครัวเฉลี่ยวันละ ๑๐๐-๓๐๐ บาท**

ขณะที่**น้องเอ เล่าว่า** ต้องไปช่วยครอบครัวเก็บของเก่าและขยะขาย ไม่เคยอายใคร เนื่องจากเป็นอาชีพที่สุจริตและทำให้มีรายได้ซื้อของกินของใช้ รวมถึงค่าใช้จ่ายทางการศึกษา ส่วน**วันเด็กแห่งชาติที่เด็กๆจะรอคอยไปเที่ยวและร่วมกิจกรรมนั้น ส่วนตนคงไม่ได้ไปเพราะเสียเวลาในการเก็บขยะหารายได้ ส่วนของขวัญที่อยากได้คือ เสื้อผ้าใหม่ๆที่ใช้แทนตัวที่ขาด รวมถึงพวกอุปกรณ์การเรียน เช่น** สมุด ปากกา ดินสอ ด้านครูประชั้น กล่าวว่า แม้ว่าด.ช.เอจะเป็นเด็กที่มีความบกพร่องทางสติปัญญา แต่เป็นเด็กที่มีความกตัญญู นอกจากนี้ในเรื่องผลการเรียนถือว่าดีเยี่ยม และมีความสามารถ เข้าร่วมการแข่งขันวาดภาพโดยโปรแกรม Paint จนได้รับเหรียญทองระดับประเทศถึง ๓ ปีซ้อน และกำลังจะไปแข่งขันระดับชาติเป็นปีที่ ๔ อีกครั้งในวันที่ ๒๙ ม.ค.นี้ สำหรับ**ท่านที่ต้องการช่วยเหลือสามารถติดต่อได้ที่ นายศุภชัย เวชกุล ผอ.โรงเรียนโทรฯ๐๘๗-๒๗๑-๒๙๓๗.** (เดลินิวส์ออนไลน์ ๙ ม.ค.๕๙)

**‘ละครใบ้’เปลี่ยนบุคลิกภาพคนหูหนวก**

 ปัจจุบันสังคมไม่ค่อยมีโอกาสรับรู้ปัญหาของคนหูหนวก เพราะต้องศึกษาอยู่ในโรงเรียนโสตศึกษา เป็นโรงเรียนแยกจากโรงเรียนปกติ และคนหูหนวกอยู่วงรอบของคนหูหนวกด้วยกัน ร่างกายที่สมบูรณ์แต่บกพร่องทางการสื่อสารทำให้คนหูหนวกสามารถใช้ชีวิตได้เหมือนคนปกติ **แต่ในความเป็นจริงแล้วคนหูหนวกปรับตัวเข้ากับสังคมได้ยากมาก มีข้อจำกัดในการทำงานร่วมกับผู้อื่น เพราะผู้ร่วมงานไม่เข้าใจคนหูหนวก และคนหูหนวกก็ไม่สามารถสื่อสารให้คนหูดีเข้าใจได้**

**กลุ่มละครใบ้คนหน้าขาว ได้นำศาสตร์ละครใบ้ไปแสดงให้เด็กที่โรงเรียนเศรษฐเสถียร ในพระบรมราชูปถัมภ์ดู การแสดงนี้ทำให้เด็กหูหนวกเข้าใจได้โดยไม่ต้องใช้ล่ามภาษามือมาช่วยเช่นการเสพความบันเทิงทั่วไป** อีกทั้งเด็กยังสนใจที่จะมาเป็นนักแสดงเมื่อทางคณะละครใบ้เปิดรับสมัคร หลายคนที่ได้มาเรียนศาสตร์ละครใบ้มีทักษะทางสังคมดีขึ้น สามารถเล่าเรื่องราวให้คนปกติได้รับรู้ได้ง่ายขึ้น

**โครงการนำร่องอบรมละครใบ้เพื่อเด็กหูหนวก ในโรงเรียนเศรษฐเสถียรฯ ภายใต้การสนับสนุนของสำนักงานกองทุนสนับสนุนการสร้างเสริมสุขภาพ (สสส.) ได้เริ่มเปิดการเรียนการสอนเมื่อกลางเดือน ธ.ค.ที่ผ่านมา** เปิดให้เด็กหูหนวกที่สนใจศาสตร์ด้านนี้มาเรียน สามารถรับผู้เรียนได้ ๕๐ คน ใช้เวลาเรียนสัปดาห์ละครั้ง

**ไพฑูรย์ ไหลสกุล หรือ “ครูอั๋น” ผู้ก่อตั้งคณะละครใบ้หน้าขาว เล่าว่า** เล่นละครใบ้มาแล้ว ๓๐ ปี ตระเวนเล่นตามงานต่าง ๆ **แต่ต้องแปลกใจเมื่อมาเล่นที่โรงเรียนเศรษฐเสถียรฯ ผู้ชมที่นี่มีอารมณ์ร่วมมากกว่าคนดูกลุ่มอื่น ดูจากสีหน้าแววตาเด็กมีความสุขมาก เพราะเป็นความบันเทิงที่ดูแล้วรู้เรื่องเข้าใจได้เลยไม่ต้องใช้ล่ามแปล** ทำให้เกิดความคิดอยากจะเข้ามาสอนละครใบ้ในโรงเรียน จึงขออนุญาตครูเข้ามาสอนปรากฏว่าเรียนสองวันเด็กเล่นได้ ต่อมาจึงหาเงินทุนมาสนับสนุน

**ผู้ก่อตั้งคณะละครใบ้หน้าขาว บอกว่า** สิ่งสำคัญของคนที่จะมาเล่นละครใบ้คือต้องมีจินตนาการและมีระบบความคิดที่เป็นวิทยาศาสตร์ เพราะการเล่นละครใบ้เล่นเป็นขั้นเป็นตอนเพื่อให้คนดูแล้วเข้าใจ ไม่ได้ใช้อุปกรณ์ใด ๆ มีเพียงเสื้อผ้าที่ช่วยเพิ่มสีสัน **ดังนั้นการดูละครใบ้จะช่วยทำให้คิดเป็น คิดเป็นขั้นเป็นตอน ฝึกแยกแยะได้ ตัวอย่างเช่น** การที่ตัวละครเล่นบทกินลูกอม ต้องสื่อออกมาให้ได้ว่ากินลูกอมต่างจากการกินยา หรือการดมต่างชนิดกัน ท่าทางที่สื่อออกมาต้องแสดงว่าดมน้ำหอม หรือดอกไม้ **ละครใบ้จะเล่นเรื่องราวอะไรก็ได้ เช่น** โทษของยาเสพติด รณรงค์ปลูกต้นไม้ หรือแม้แต่เรื่องราวในชีวิตประจำวัน

“**ละครใบ้ใช้การเคลื่อนไหวของร่างกาย แต่การเคลื่อนไหวจะพิเศษกว่าคนอื่น เช่น** การใช้มือให้พลิ้วไหว นำการเคลื่อนไหวของร่างกายมาสร้างเป็นภาพ ทำในสิ่งที่คนดูคิดว่าไม่มีให้เหมือนว่ามี ต่างจากมายากลที่มีอุปกรณ์มาช่วย แต่ละครของเราสร้างสิ่งของขึ้นในอากาศและมีเรื่องราวในสิ่งของ”

**ไพฑูรย์ เล่าว่า หลังจากได้สอนเด็กหูหนวกได้เห็นการเปลี่ยนแปลงที่ชัด เด็กหูหนวกมีปฏิสัมพันธ์กับคนปกติมากขึ้น** เพราะปกติแล้วโลกของคนหูหนวกมีแต่ครู เพื่อน พ่อแม่ ที่สื่อสารภาษามือได้ แต่เมื่อเด็กได้เล่นละครใบ้เริ่มรู้สึกว่าคนปกติเข้าใจเขา **เพราะฉะนั้นเขาจึงน่าจะคุยกับคนปกติได้เพราะมาจากความมั่นใจเมื่อเล่นละครใบ้โดยไม่ต้องพูดคนปกติก็เข้าใจ ทิ้งความกลัวมีความกล้าเข้ามาแทนที่**

“สิ่งหนึ่งที่เห็นได้ชัดบุคลิกภาพของเขาดีขึ้น สังเกตดูเมื่อเวลาคนหูหนวกคุยภาษามือหน้าจะเพี้ยน เพราะคิดว่าต้องใช้อากัปกิริยาของหน้าเข้าช่วย ตรงนี้ไม่มีประโยชน์ ทำให้คนภายนอกมองว่าเขาผิดปกติ ดูแล้วไม่สวยเพราะมีพฤติกรรมเหมือนคนพิการ **แต่จริง ๆ แล้วไม่พิการเขาพูดได้ แต่สีหน้าที่แสดงออกจะแสดงอารมณ์มากกว่าแสดงคำ แต่เมื่อมาเรียนเวลาพูดกับคนปกติเขาไม่แสดงออกทางสีหน้า เขาจะคุยนิ่งขึ้นแต่ถ้าได้กลับมาคุยกับคนหูหนวกด้วยกันจะกลับมามีกิริยาเหมือนเดิม**”

**สายใจ สังขพันธ์ รองผู้อำนวยการโรงเรียนเศรษฐเสถียรฯ บอกถึงความเปลี่ยนแปลงของเด็กในโรงเรียนว่า** ละครใบ้ช่วยเติมทักษะความคิดสร้างสรรค์ให้กับเด็ก เมื่อเขาแสดงเขาอาจจะคิดนอกกรอบ เราไม่ได้บังคับเด็กให้เด็กเรียน ก่อนหน้านั้นมีคณะคนหน้าขาวมาเล่นให้ดูก่อน เด็กมีความสนใจก็มาสมัคร ปรากฏว่าเด็กสมัครจนล้น ความจริงแล้วมีเด็กมาสมัครมากกว่า ๕๐ คน แต่รับได้เท่านั้น ซึ่งมีตั้งแต่ระดับประถมจนถึงมัธยม จัดตารางเรียนจำนวน ๑๐ ครั้ง ครั้งละ ๒ ชม.

**รองผู้อำนวยการโรงเรียนเศรษฐเสถียรฯ บอกว่า** ใช้ชั่วโมงในเวลาเรียนโดยลดเวลาเรียนเพิ่มเวลารู้ มาให้เด็กเรียนละครใบ้ ขณะเดียวกันเรายังให้ความสำคัญเรื่องทักษะภาษาไทย **เราถือว่าละครใบ้เป็นวิชาชีพติดตัว คนปกติอาจไปร้องเพลงแต่เด็กหูหนวกเล่นละครใบ้ได้ บางทีคนปกติอาจถ่ายทอดการแสดงได้ไม่ดีเท่าเขา แต่เราเชื่อว่าคนหูหนวกเข้าใจได้เร็วกว่าคนปกติตามที่สังเกตมาทุกครั้ง** “ปกติที่โรงเรียนก็มีสอนรำไทย จินตลีลา หรือเต้น ที่โรงเรียนสอนอยู่แล้ว แต่ศาสตร์ละครใบ้เป็นเรื่องลึกซึ้งกว่า ช่วยพัฒนาเรื่องของความคิด เพราะขณะนี้เราใช้นิทานสอนภาษาไทยเพื่อต้องการให้เด็กคิดเชื่อมโยงได้”

**บุคลิกภาพที่เปลี่ยนไปแสดงให้เห็นได้ชัดว่า ละครใบ้เป็นศาสตร์ที่เหมาะกับคนหูหนวก ช่วยส่งเสริมสถานภาพทางสังคมได้จริง โดยไม่ทำให้คนหูหนวกกลายเป็น “ยอดมนุษย์” หรือมนุษย์ประหลาด.** (เดลินิวส์ออนไลน์ ๑๒ ม.ค.๕๙)

**โลกลูกหนังไม่เงียบอีกต่อไปชีวิตติดลบมีพลังใจด้วย‘ฟุตซอล’**

 

แม้การแข่งขันฟุตซอลหญิงคนหูหนวกชิงแชมป์โลก ๒๐๑๕ จะจบไปแล้ว แต่สำหรับผู้เล่นบางคน การได้ลงสนามอีกครั้ง ก็สร้างความหวัง ปลุกปลอบให้เธอลุกขึ้นยืนได้จากความผิดหวังในชีวิตอีกหน  **“ไม่ต้องไปกลัว เราต้องกล้า ช่างมัน!” เธอส่งภาษามือให้เพื่อน ๆ ต่อสู้กับทีมที่มีผู้เล่นเหนือกว่า ในการแข่งขันฟุตซอลหญิงคนหูหนวกชิงแชมป์โลก ๒๐๑๕ แม้ทีมชาติไทยจบที่อันดับ ๘ แต่สำหรับ ปรียานุช ศักดิ์แพทย์ วัย ๒๗ ปี การลงสนามครั้งนี้ทำให้โลกเงียบของเธอไม่เงียบอีกต่อไป**...

ถึงชีวิตหลายคนจะลากเป็นเส้นตรงไปถึงจุดหมายไม่ยากนัก แต่**สำหรับปรียานุช ซึ่งมีปัญหาทางการได้ยิน พยายามทุกทางเพื่อให้เทียบเท่ากับคนปกติ แต่นั่นก็ทำให้เธอล้มเหลวกับการศึกษา จนต้องออกกลางคันในการเรียนชั้นปีที่ ๒ ในระบบมหาวิทยาลัย** “ตอนนั้นไปแข่งบอลที่ไต้หวัน ทางมหาวิทยาลัยได้อนุญาตให้ไปแข่ง แต่เมื่อกลับมาอาจารย์ประจำวิชาไม่ให้ผ่านวิชาที่รับผิดชอบ เราผิดเองที่เลือกมาเรียนที่นี่ พอออกจากมหาวิทยาลัยก็ต้องปล่อยวาง เพราะเราทำอะไรไม่ได้ มันเรียนไม่ได้ โกรธไม่ได้ โมโหไม่ได้ก็ต้องปล่อยมันไป แม้ต้องอยู่กับความเสียใจ เลยเสียเวลาอยู่บ้านเฉย ๆ ไป ๑ ปี ทั้งที่ตั้งเป้าหมายไว้ว่าถ้าจบแล้วจะไปเป็นครูสอนน้อง ๆ หูหนวก ซึ่งตอนนั้นเลิกเล่นฟุตบอลอยู่พักใหญ่ จนเพื่อนชวนให้ไปแข่งฟุตบอลหญิง เพื่อเป็นตัวแทนจังหวัดตราดกับคนปกติ”

**ปรียานุช เล่าทั้งน้ำตา** การไปเล่นบอลกับเพื่อนปกติ จะต้องพยายามอ่านริมฝีปากเพื่อนร่วมทีม แล้วคอยจับคำที่โค้ชสอน ซึ่งต้องรู้ว่าตัวเองเล่นตำแหน่งไหน ถึงยังไงก็ต้องพยายาม ตอนเด็ก ๆ ยังไม่เข้าใจการเล่นบอล **พอเริ่มเล่นเอาจริงเอาจังต้องฝากให้แม่เป็นคนที่คอยสื่อสาร และนานขึ้นเริ่มเข้าใจเหมือนกับการที่เราเรียนทฤษฎีมา แล้วมาลงปฏิบัติ โค้ชบางคนใช้การอธิบายแผนการเล่นกับเด็กปกติก่อน แล้วค่อยมาอธิบายแบบสั้น ๆ ให้เข้าใจอีกรอบ** ถือเป็นการเล่นบอลที่ต้องทำงานมากกว่าเพื่อนคนปกติ โดยต้องเหนื่อยกว่า แต่ถึงยังไงต้องพยายาม

**ปรียานุช เล่าว่า** เริ่มเล่นบอลตั้งแต่ ป.๒ แรก ๆ แม่ให้ไปเล่นบอลกับเพื่อนที่เป็นคนปกติ ตอนนั้นเล่นเป็นกองกลาง และกองหน้าตัวยิงบอล เริ่มแรกเล่นบอล ๗ คนก่อน **หลังจากนั้นโค้ชเห็นแววเลยให้ไปเล่นบอล ๑๑ คน จนได้มีโอกาสติดทีมชาติครั้งแรก เพื่อไปแข่งบอลหญิงคนหูหนวก ๑๑ คน ปี ๒๐๐๙ ที่ไต้หวัน** ตอนนั้นได้อันดับที่สุดท้ายกลับมา รู้เลยว่าเพื่อนที่ไปด้วยกันทั้งหมดยังไม่มีการฝึกฝน และยังไม่มีการเข้าแคมป์การอบรมที่เป็นระบบ เช่นเดียวกับโค้ชที่ก่อนหน้านั้นสอนแต่คนปกติ พอมาสอนคนหูหนวกอาจจะมีปัญหาอยู่บ้าง

**จากนั้นได้มาคัดตัวเพื่อเข้าทีมฟุตซอลหญิงคนหูหนวก ถือเป็นครั้งที่ ๒ ที่ติดทีมชาติ ครั้งนี้เข้าใจทักษะมากขึ้นกว่าเดิม ถ้าเทียบกันแล้วการเล่นบอล ๑๑ คนที่สนามใหญ่ยากกว่าการเล่นฟุตซอล เพราะคนที่หูหนวกจะสื่อสารกันค่อนข้างยาก** “ซึ่งการแข่งขันฟุตซอลหญิงคนหูหนวกปีนี้มี ๑๖ ทีมที่แข่งขัน จริง ๆ แล้วเราอยากได้แชมป์ แต่ไม่เป็นไปอย่างที่หวัง ซึ่งครั้งนี้เราได้ที่ ๘แต่การได้เป็นตัวแทนนักฟุตซอลหญิงทีมชาติไทย เหมือนการปลุกให้ตื่นจากฝันร้ายอีกครั้ง ทำให้ตัวเองรู้สึกว่าจะพัฒนาตัวเองต่อไปข้างหน้าได้ การได้เล่นฟุตซอลเหมือนมีพลังขึ้นมาอีกครั้ง กระตือรือร้น มีความสนุกในการค้นหาอะไรที่แปลกใหม่มากขึ้น แม้ตัวเองไม่คุ้นเคยกับฟุตซอล แต่พอมาเล่นเหมือนได้ประสบ การณ์ใหม่ ๆ ”

**ประสบการณ์การแข่งขันครั้งนี้ได้เจอเพื่อนที่หูหนวกในหลายประเทศ พบว่าในโลกนี้ยังมีอีกหลายประเทศที่เราไม่รู้จัก และได้ฝึกฝนทักษะที่ไม่คุ้นเคย รวมถึงรู้ว่าการใช้สายตากับการเล่นบอลต้องไปด้วยกัน และอยากให้หลาย ๆ คนกระจายข่าวสารว่า ยังมีคนหูหนวกที่เล่นกีฬาได้ อยากให้มีโอกาสเท่ากับคนปกติ** สำหรับคนที่พิการที่ยังท้อแท้อยากให้รู้สึกว่า คนเราเท่าเทียมกัน ไม่ว่าเราจะตาบอด หูหนวก หรือนั่งรถวีลแชร์ ความพิการคือความพิการที่เท่าเทียมกัน อยากให้คนพิการพยายาม และตั้งใจอดทน ส่วนคนปกติตอนนี้รู้จักคนหูหนวกน้อยมาก ในด้านความสามารถ จึงอยากบอกว่า**คนหูหนวกก็ทำได้เหมือนกับคนปกติทำ และอยากให้มีโอกาสที่เราเท่าเทียมกัน อนาคตทีมฟุตซอลหญิงคนหูหนวกน่าจะมีโอกาสพัฒนาขึ้น ถ้าวันหนึ่งที่อายุมาก แล้วอาจถอนตัวเองออกเพื่อให้รุ่นน้องได้มีโอกาส. ศราวุธ ดีหมื่นไวย์** (เดลินิวส์ออนไลน์ ๑๒ ม.ค.๕๙)

**อีกหนึ่งเทคโนโลยีเพื่อคนตาบอด กับจอแสดงผลอักษรเบรลล์แบบ Microfluid**

****  เมื่อคนตาบอด ต้องการใช้โทรศัพท์หรือแท็บเล็ท ก็มักจะใช้ระบบการอ่านออกเสียงข้อความที่มีอยู่ แต่ในบางครั้ง ระบบนี้ไม่ใช่คำตอบที่ดีที่สุดในการเลือกใช้งาน ในตอนนี้ได้**มีเทคโนโลยีใหม่ที่จะช่วยเหลือคนตาบอดในการอ่านจากหน้าจอเหล่านั้นได้สะดวกขึ้นแล้ว**

ทาง **The University of Michigan ได้ทำการพัฒนาจอแสดงผลอักษรเบรลล์โดยใช้ลูกโป่ง Microfluid** (ระบบจัดการของเหลวหรือก๊าซที่มีขนาดเล็กมาก;  ศูนย์ความเป็นเลิศด้านฟิสิกส์) **ในการสร้างฟองอากาศขึ้นมาได้ตามต้องการ ซึ่งแตกต่างจากจอแสดงผลอักษรเบรลล์แบบอื่น** ที่มีการใช้มอเตอร์ควบคุมปุ่มพลาสติกขึ้นลง ในตัว**อุปกรณ์นี้จะใช้น้ำหรืออากาศเพื่อเติมฟองอากาศและสร้างเป็นรูปแบบของจุดที่นูนขึ้นมา** โดยเทคนิคนี้เป็นการเติมเต็มช่องว่าง หมายความว่าสามารถแสดงผลในขนาดจอแท็บเล็ทได้ และสามารถพกพาได้สะดวก สิ่งนี้สามารถแสดงผลได้อย่างหลากหลายกว่าอุปกรณ์ทั่วไป

**อักษรเบรลล์แบบ Microfluid เมื่อคนตาบอด ต้องการใช้โทรศัพท์หรือแท็บเล็ท ก็มักจะใช้ระบบการอ่านออกเสียงข้อความที่มีอยู่** แต่ในบางครั้ง ระบบนี้ไม่ใช่คำตอบที่ดีที่สุดในการเลือกใช้งาน ในตอนนี้ได้มีเทคโนโลยีใหม่ที่จะช่วยเหลือคนตาบอดในการอ่านจากหน้าจอเหล่านั้นได้สะดวกขึ้นแล้ว

และที่สำคัญคือ **เทคโนโลยีนี้มีราคาค่อนข้างถูก หน้าจอแสดงผลอักษรเบรลล์แบบหลายบรรทัดปกติมีราคาอยู่ที่ $๕๕,๐๐๐ (ประมาณเกือบ ๒ ล้านบาท) แต่เทคโนโลยีนี้ในขนาดของแท็บเล็ท ราคาต่ำกว่า $๑,๐๐๐ (ประมาณ ๓๖,๐๐๐ บาท)** ซึ่งราคาไม่แพงเมื่อเทียบกับจำนวนของคนตาบอดที่มีความต้องการในการอ่าน การติดต่อสื่อสารและอื่นๆ ถึงแม้ว่าจะไม่สามารถแทนที่อุปกรณ์ที่มองเห็น หรือแบบจอสัมผัสได้เต็มที่ก็ตาม

(beartai.comออนไลน์ ๑๓ ม.ค.๕๙)

**ไม่อยากเสียใจทีหลัง! แพทย์แนะ "คู่แต่งงาน" เช็กสุขภาพก่อนมี "เบบี๋"**

**** เพื่อหลีกเลี่ยงปัญหาที่สร้างความทุกข์ใจให้กับครอบครัว คู่แต่งงานที่อยากจะมีลูกควรวางแผนการตั้งครรภ์ล่วงหน้า **พญ.วีณา ครุฑสวัสดิ์ ผู้อำนวยการแพทย์และสูตินรีแพทย์ผู้เชี่ยวชาญ ด้านเวชศาสตร์การเจริญพันธุ์การมีบุตรยาก กล่าวว่า โรคทางพันธุกรรมคือโรคที่มีความผิดปกติขององค์ประกอบของยีนหรือโครโมโซม เป็นโรคที่ติดตัวมาตั้งแต่กำเนิดและไม่สามารถรักษาให้หายขาดได้** เกิดจากการถ่ายทอดทางพันธุกรรมจากฝั่งพ่อหรือแม่พบได้ ๓-๕% ของประชากรทั่วไป โดยโรคทางพันธุกรรมที่พบบ่อย และมักทำให้คุณพ่อคุณแม่กังวลใจอยู่เสมอก็คือ **โรคธาลัสซีเมีย และโรคดาวน์ซินโดรม**

**พญ.วีณากล่าวต่อว่า** สำหรับโรคทางพันธุกรรมที่พบในแต่ละประเทศก็จะมีความแตกต่างกัน ทั้งในด้านอุบัติการณ์ ความชุกของโรค และความเสี่ยงที่จะพบความผิดปกติ **ปัจจุบันทางการแพทย์ได้นำเทคนิคพีจีดี (PGD) มาตรวจวินิจฉัยพันธุกรรมของตัวอ่อน และเลือกตัวอ่อนที่ปราศจากโรคทางพันธุกรรมและมีคุณภาพดีที่สุด ซึ่งเทคนิคพีจีดีนับเป็นเทคนิคที่แพทย์ทั่วโลกให้การยอมรับเป็นอย่างมาก** เนื่องจากเป็นวิธีการป้องกันการเกิดโรคทางพันธุกรรมได้ดีที่สุดในปัจจุบัน  
 "**โรคทางพันธุกรรม ไม่สามารถรักษาให้หายขาดได้** เนื่องจากจะติดตัวไปตลอดชีวิต ทำได้แต่เพียงบรรเทาอาการไม่ให้เกิดขึ้นมากเท่านั้น ดังนั้นจึง**อยากแนะนำคู่สมรสทุกคู่ที่อยากมีลูก ควรวางแผนให้รอบคอบและควรปฏิบัติ๕ข้อดังต่อไปนี้**เพื่อการตั้งครรภ์ที่สมบูรณ์แบบได้แก่  
 "**๑.ตรวจร่างกาย** เพื่อเตรียมความพร้อมในการตั้งครรภ์ **๒.ตรวจเช็กว่ามีโรคประจำตัวหรือไม่** เพราะโรคประจำตัวบางโรค ถ้ามีต้องรักษาและควบคุมให้อยู่ในเกณฑ์ที่หมอกำหนด **๓.ออกกำลังกาย** พักผ่อนให้เพียงพอ ทานอาหารที่มีประโยชน์ **๔.ตรวจเช็กความเสี่ยงโรคทางพันธุกรรม**หรือโรคติดต่อทางพันธุกรรม **๕.งดการดื่มแอลกอฮอล์งดสูบบุหรี่**"แพทย์หญิงวีณากล่าว (ประชาชาติธุรกิจออนไลน์ ๑๓ ม.ค.๕๙)

**สุดทึ่ง! ยายตาบอดวัย ๖๖ ปี ชาวชัยนาท สานหมวกไม้ไผ่หาเลี้ยงชีพมานานกว่า ๑๐ ปี**

  ชัยนาท – **สุดทึ่ง! คุณยายตาบอดวัย ๖๖ ปี ชาวจังหวัดชัยนาท ยึดอาชีพสานหมวกไม้ไผ่ ตะกร้า และกระปุกออมสินขายให้แก่ชาวบ้านที่มาสั่งซื้อใบละ ๓๐-๗๐ บาท หาเลี้ยงชีพมานานกว่า ๑๐ ปี**

วันที่ (๑๘ ม.ค.) จ.ส.อ.กนก รุ่งเรือง ทหารชุดประสานงานประจำพื้นที่ ชุดที่ ๑๐ จังหวัดชัยนาท ได้พาผู้สื่อข่าวไปเยี่ยมเยียนคุณยายท่านหนึ่งอาศัยอยู่ที่หมู่ ๔ บ้านหัวหว้า ต.ไร่พัฒนา อ.มโนรมย์ จ.ชัยนาท บอกว่า**คุณยายคนนี้ไม่ธรรมดาเพราะว่าแกตาบอดสนิททั้งสองข้างแต่สามารถสานและเย็บหมวกไม้ไผ่ขายให้แก่ชาวบ้านได้** เมื่อเดินทางไปถึงพบ**คุณยายชื่อ นางจี้ แซ่ตั้ง อายุ ๖๖ ปี** อยู่บ้านเลขที่ ๑๒๗ หมู่ ๔ ต.ไร่พัฒนา อ.มโนรมย์ จ.ชัยนาท **อาศัยอยู่บ้านคนเดียว ส่วนลูกชายไปทำงานต่างจังหวัด มีญาติๆ ที่อยู่บ้านใกล้เคียงคอยช่วยดูแล ยายเล่าให้ฟังว่า** ตอนอายุประมาณ ๒ ขวบ ถูกไม้ตำเข้าที่ตาข้างขวาทำให้มองเห็นได้แค่เลือนราง และต่อมาตอน**อายุประมาณ ๔๐ ปี จอประสาทตาเสื่อมทำให้ตาบอดสนิททั้งสองข้าง** **แม้จะมองไม่เห็น แต่ตลอดกว่า ๒๐ ปีที่ผ่านมา ยายจี้ สามารถมีชีวิตอยู่ดูแลตัวเองได้โดยไม่เป็นภาระให้ใคร และยังมีความสามารถพิเศษสาน และเย็บหมวก ตะกร้า กระปุกออมสิน จากตอกไม้ไผ่ ขายให้แก่ชาวบ้านในราคาใบละ ๓๐-๗๐ บาท เป็นรายได้เลี้ยงชีพ** นอกเหนือจากเงินผู้สูงอายุและเงินคนพิการที่ได้รับจากรัฐบาลรวมเดือนละ๑,๔๐๐บาทแล้วยังเป็นการใช้เวลาว่างให้เป็นประโยชน์  
 **ยายจี้ เล่าให้ฟังว่า** **เริ่มหันมาสานหมวกเมื่อประมาณ ๑๐ ปีที่แล้ว จากการที่หมวกสานของตนขาด จึงนำมาซ่อมแซม โดยใช้มือลูบคลำหมวกดูแทนตา ศึกษาว่าสาน และเย็บอย่างไร ทดลองรื้อหมวกออกแล้วลองสานเข้าไปใหม่ ฝึกทำอยู่ ๓ วัน ก็สามารถทำได้** จากนั้นก็ให้คนไปตัดไม้ไผ่มาให้ แล้วตนก็นำมาเหลาเองทำเป็นตอกก่อนจะนำไปสานและเย็บด้วยมือ ทำเป็นหมวก ตะกร้า และกระปุกออมสิน ขายให้แก่ชาวบ้านที่มาสั่งซื้อใบละ ๓๐-๗๐ บาท โดย**หมวก ๑ ใบใช้เวลาทำ๒วันส่วนตะกร้าใบเล็กและกระปุกออมสินทำได้วันละ ๒ ใบ** ทั้งนี้ หากท่านใดสนใจต้องการสนับสนุนสินค้าแฮนด์เมดของคุณยายจี้ **สามารถติดต่อสอบถามไปได้ที่ น.ส.สุภาพร หริพ่าย พัฒนาชุมชน อบต.ไร่พัฒนา อ.มโนรมย์ จ.ชัยนาท โทรศัพท์ ๐-๕๖๔๔-๗๑๒๘** (ASTVผู้จัดการออนไลน์ ๑๘ ม.ค.๕๙)

**บิ๊กอู๋จัดหนักสั่งยึดทรัพย์๔๔บริษัทไม่จ้างงานคนพิการ**

 ที่กระทรวงการพัฒนาสังคมและความมั่นคงของมนุษย์ พล.ต.อ.อดุลย์ แสงสิงแก้ว รมว.การพัฒนาสังคมและความมั่นคงของมนุษย์ กล่าวภายหลังเป็นประธานการประชุมศูนย์ปฏิบัติการกระทรวงการพัฒนาสังคมและความมั่นคงของมนุษย์ (ศปก.พม.) ว่า **รัฐบาลมีนโยบายส่งเสริมให้สถานประกอบการจ้างงานคนพิการตามกฎหมายอย่างจริงจัง ซึ่งกำหนดให้สถานประกอบการที่มีจำนวนพนักงานตั้งแต่ ๑๐๐ คนขึ้นไป ต้องรับคนพิการที่สามารถทำงานได้เข้าทำงานในอัตราส่วน ๑๐๐:๑ ซึ่งตนได้มอบหมายให้กรมส่งเสริมและพัฒนาคุณภาพชีวิตคนพิการ (พก.) ดำเนินการตามกฎหมายกับสถานประกอบการที่ไม่ปฏิบัติตามกฎหมาย** โดยการอายัดทรัพย์สินเบื้องต้น จำนวน ๔๔ บริษัท คิดเป็นเงินมูลค่ากว่า ๒๐๐ ล้านบาท เพื่อนำเงินเข้าสมทบในกองทุนส่งเสริมและพัฒนาคุณภาพชีวิตคนพิการ

ทั้งนี้**กระทรวงการพัฒนาสังคมฯ มีนโยบายต้องดำเนินการตามกฎหมายกับสถานประกอบการที่ไม่ปฏิบัติตามกฎหมายอย่างเคร่งครัด และเท่าเทียมกัน** นอกจากนี้ เพื่อให้มีการเร่งรัดการจ้างงานคนพิการในหน่วยงานของรัฐ โดยในวันที่ ๒๒ ม.ค.นี้ ทางกระทรวงฯ เตรียมจัดการประชุมเพื่อชี้แจงแนวทางการปฏิบัติในการรับคนพิการเข้าทำงานในหน่วยงานของรัฐให้ถูกต้องและครบถ้วน ภายในปีงบประมาณ ๒๕๖๑ ตามมติคณะรัฐมนตรีเมื่อวันที่ ๒๗ ต.ค.๒๕๕๘ เพื่อเป็นการสร้างความตระหนักและให้โอกาสการจ้างงานคนพิการในสถานประกอบการต่าง ๆ เพิ่มขึ้น. (เดลินิวส์ออนไลน์ ๑๕ ม.ค.๕๙)

**ฮือฮา ปูนปั้นเพื่อคนตาบอด! ติดอักษรเบรลล์ ผลงานศิลปินเมืองเพชร**



**ช่างปูนปั้นเมืองเพชร รังสรรค์ผลงานสร้างความฮือฮาอีกครั้ง ร่วมกันทำประติมากรรมปูนปั้นนูนต่ำรอบโบสถ์วัดเขาย้อย ๓ ภาพ ติดแผ่นทองเหลืองเป็นอักษรเบรลล์บรรยายชื่อรูป ให้ผู้พิการตาบอดลูบคลำ และเรียนรู้ความหมาย ชี้เป็นแห่งแรกของโลก..**

ผู้สื่อข่าวได้รับแจ้งว่าที่วัดเขาย้อย หมู่ ๕ ต.เขาย้อย อ.เขาย้อย จ.เพชรบุรี **มีศิลปินชาวเพชรบุรีได้สร้างสรรค์ชิ้นงานศิลปะ โดยการทำประติมากรรมปูนปั้นนูนต่ำ เป็นรูปเรื่องราวของประเพณีและการละเล่นของไทย พร้อมมีการนำอักษรเบรลล์** ซึ่งเป็นตัวอักษรที่ผู้พิการทางสายตาใช้สื่อสารจากการสัมผัส มาสื่อความหมาย เพื่อเปิดโอกาสให้ผู้พิการทางสายตาได้รับทราบความหมายของรูป เป็นแห่งแรกของประเทศไทย

ทั้งนี้ **สถานที่จัดตั้งงานศิลปะปูนปั้นอักษรเบรลล์แห่งแรกของประเทศไทย อยู่บริเวณฐานพระอุโบสถ ซึ่งสร้างด้วยไม้สักของวัดเขาย้อย ปรากฏเป็นประติมากรรมปูนปั้นนูนต่ำโดยรอบจำนวนรวม ๓๕ ภาพ โดยฝั่งทิศเหนือเป็นรูปการละเล่นของไทยสมัยโบราณ อาทิ** หัวล้านชนกัน รีรีข้าวสาร ชักกะเย่อ จำนวน ๑๘ รูป ส่วนทิศใต้เป็นภาพประเพณีของไทย อาทิ สงกรานต์ ก่อเจดีย์ทราย บวชนาค จำนวน ๑๗ รูป ที่ใต้รูปปูนปั้นแต่ละรูปจะมีการติดแผ่นทองเหลืองดุนนูน เป็นจุดตัวอักษรเบรลล์บรรยายชื่อรูป แต่ละรูปชัดเจน

นอกจากนี้ **บริเวณทางขึ้นด้านหน้าและด้านหลังพระอุโบสถ ยังประดับด้วยประติมากรรมปูนปั้นลอยองค์รูปพญานาค ๗ เศียร และจัดทำทางลาดขึ้นลงเพื่อให้ผู้พิการที่ต้องใช้รถวีลแชร์เข้าไปสักการะพระประธาน** พร้อมชื่นชมความงามของภาพแกะสลักไม้เรื่องราวพุทธประวัติด้านใน และโดยรอบระเบียงพระอุโบสถได้อย่างสะดวก

ขณะที่ ผู้สื่อข่าวกำลังชื่นชมความงามของพระอุโบสถ และดูรายละเอียดภาพปูนปั้นอยู่นั้น ได้**มีนักเรียนผู้พิการทางสายตาจากโรงเรียนธรรมิกวิทยาจังหวัดเพชรบุรี สังกัดมูลนิธิธรรมิกชนเพื่อคนตาบอดแห่งประเทศไทยในพระบรมราชูปถัมภ์ มากัน ๑๔ คน** นำโดย นางอัญชลิกา ตนานนท์ อาจารย์สอนภาษาเบรลล์ โรงเรียนธรรมิกวิทยา เดินดูผลงานปูนปั้น อักษรเบรลล์ดังกล่าว โดยเด็กนักเรียนผู้พิการทางสายตา และอาจารย์ที่นำมา ได้แสดงความตื่นเต้นยินดีกับผลงานนี้อย่างมาก

**นายธานินทร์ ชื่นใจ หรือ ช่างน้อง ช่างลายรดน้ำและศิลปินร่วมสมัยจังหวัดเพชรบุรี ผู้ออกแบบประติมากรรมปูนปั้นนูนต่ำและอักษรเบรลล์ เปิดเผยว่า** ก่อนหน้านี้พระครูไพบูล พัฒนโสภณ เจ้าอาวาสวัดเขาย้อย ได้มอบหมายให้ตน และ นายสำรวย เอมโอษฐ์ ช่างปั้นปูนชื่อดังเมืองเพชรบุรีเข้ามาซ่อมแซม และสร้างพระอุโบสถที่ยังไม่แล้วเสร็จ โดยก่อนหน้านี้มีช่างปั้นรูปพญานาคที่บริเวณทางขึ้นหน้าหลังพระอุโบสถสวยงามหาชมได้ยาก แต่ตนเห็นว่าพื้นที่บริเวณฐานพระอุโบสถมีความชำรุดเสียหาย สภาพไม่สมบูรณ์ จึงเสนอแนวคิด ทำการแก้ไขโดยร่วมกับพระมหาทรัพย์ พระลูกวัดเขาย้อย ออกแบบประติมากรรมปูนปั้นนูนต่ำและอักษรเบรลล์ ดังกล่าว

สำหรับ**วัตถุประสงค์ ก็เพื่อต้องการเปิดโอกาสการเรียนรู้ให้กับผู้พิการทางสายตา ที่มีความเคารพศรัทธาในพระพุทธศาสนา ได้มีโอกาสทราบถึงเรื่องราวของภาพจากการลูบคลำปูนปั้นลอยตัว และทราบความหมายของภาพโดยการสะกดจากตัวอักษรเบรลล์** จากนั้นจึงได้ขยายความคิดให้ นายสมชาย แย้มรัศมี ช่างปั้นรูปนูนต่ำ และได้รับความร่วมมือจาก อาจารย์โรงเรียนเขาย้อยวิทยา และโรงเรียนธรรมิกวิทยาจังหวัดเพชรบุรี สังกัดมูลนิธิธรรมิกชนเพื่อคนตาบอดแห่งประเทศไทยในพระบรมราชูปถัมภ์ จัดทำตัวอักษรเบรลล์นำมาติดตั้ง โดยรวมแล้วใช้งบประมาณในการสร้างพระอุโบสถครั้งนี้ทั้งหมดกว่า ๒๕ ล้านบาท

"**ในอนาคตอยากขยายโอกาสการเรียนรู้ และเปิดโอกาสให้ผู้พิการทางสายตาได้สร้างความสำคัญให้กับตนเองเทียบเท่าบุคคลปกติ** โดยตั้งหวังว่า เมื่อผู้พิการทางสายตาได้มีโอกาสลูบคลำและเรียนรู้ความหมายแล้ว จะขยายโอกาสสร้างศักยภาพให้ตนเองโดยการฝึกทำ ฝึกปั้น และใช้จินตนาการของตนสร้างชิ้นงานขึ้นมา ไม่แน่ในอนาคตเพชรบุรีอาจจะมีช่างปั้นฝีมือระดับชาติที่เป็นผู้พิการทางสายตาก็ได้" นายธานินทร์กล่าว

ด้าน **นางอัญชลิกา ตนานนท์ อาจารย์สอนภาษาเบรลล์ โรงเรียนธรรมิกวิทยาจังหวัดเพชรบุรี กล่าวว่า** รู้สึกดีใจมากที่มีผู้เห็นความสำคัญของผู้พิการทางสายตา และ**ดีใจที่มีคนรู้จักอักษรเบรลล์ ขอบคุณที่ทำให้ทุกๆ คนรู้จักอักษรเบรลล์มากขึ้น การทำปูนปั้นและมีอักษรเบรลล์ประกอบจะเป็นการเปิดโลกการเรียนรู้ให้กับผู้พิการทางสายตา** ที่จากเดิมสามารถลูบคลำและต้องจินตนาการไปเองว่า เป็นรูปเรื่องราวชื่ออะไร หรือต้องคอยสอบถามจากบุคคลที่สามารถมองเห็นจึงได้คำตอบ **การปั้นรูปและอักษรเบรลล์ไปพร้อมกันเช่นนี้ จึงทำให้ผู้พิการสามารถเรียนรู้ด้วยตัวเอง และรู้สึกมีความสำคัญในการช่วยตัวเองมากขึ้น** "ที่ผ่านมาไม่เคยเห็นชิ้นงานลักษณะแบบนี้มาก่อน ผลงานนี้จึงนับได้ว่าเป็นงานประติมากรรมปูนปั้นนูนต่ำ และอักษรเบรลล์แห่งแรกของโลก" อาจารย์สอนภาษาเบรลล์ กล่าว.  (ไทยรัฐออนไลน์ ๑๕ ม.ค.๕๙)

**ฉีดกลูตาฯ'แค่ขาว..ก็ชนะ'แถม'มะเร็ง/ตาบอด/ช็อก'**

 ได้ยินแว่วๆมาว่า "แค่ขาว...ก็ชนะ" จุ๊ จุ๊ จุ๊...ดราม่าอะไรกันอีก! แล้ว “ถ้าดำ...ก็ต้องแพ้?” จะเหยียดสีผิวเกินไปหรือเปล่า เอ๊ะ! เรื่องนี้เป็นเรื่องละเอียดอ่อนอยู่นะ สรุปใจความเรื่องของเรื่อง เป็นโฆษณาอาหารเสริมผิวขาวยี่ห้อหนึ่ง มี "เมนเทอร์" คนหนึ่งเป็นดาราเข้ามาเกี่ยวข้องนิดๆหน่อยๆ  **“อยากขาว อยากหล่อ อยากสวย” สมัยนี้มีสารพัดวิธี ล้วนเนรมิตให้ได้ดั่งใจ ไม่ว่าจะมีทุนน้อย-ทุนมาก...ก็สวยได้ แต่ที่เห็นจะเป็นที่นิยมของหนุ่มสาวเมืองไทย คงหนีไม่พ้น “ความอยากขาว”** แล้ววิธีไหนละเห็นผลเร็วที่สุด?

หนุ่มสาวก็เสาะแสวงหาสิ่งที่คิดว่าดีจะทำให้ผิวขาวตามมา **แต่บางครั้งมองข้ามจุดเล็กๆไป โดยไม่คำนึงถึงความปลอดภัยของตนเอง ซึ่งสารที่นิยมนำมาใช้เพื่อปรับผิวให้ขาวใส คือ “กลูตาไธโอน”** (glutathione) ยิ่งสมัยนี้มีร้านค้าออนไลน์เยอะแยะไปหมด ไม่รู้ยี่ห้อไหนบ้าง หลายสิบหลายร้อยแบรนด์เต็มไปหมด คนนี้ก็แนะนำว่ายี่ห้อนั้นดี ส่วนอีกคนก็บอกว่าอันนี้ดีกว่า หรือบางคนไม่รู้จะเชื่อใครดี ลองกินทุกอย่าง **คราวนี้แหละคนรอบข้างจะพูดให้เราได้ยินว่า เลือกกินให้ครบ ๕ หมู่ ดื่มน้ำสะอาดให้เพียงพอ ออกกำลังกาย จะไม่ดีกว่าเหรอ?**

**“นพ.สุพรรณ ศรีธรรมมา” อธิบดีกรมการแพทย์ บอกว่า** สมัยนี้ความนิยมผิวขาวใสของสังคมไทยในยุคปัจจุบัน ทำให้หนุ่มสาวรุ่นใหม่แสวงหาวิธีที่จะทำให้ผิวขาวตามมา ไม่คำนึงถึงความปลอดภัย **อย่างการปรับผิวให้ขาวใสด้วย “กลูตาไธโอน” ซึ่งเป็นสารต้านอนุมูลอิสระ ที่เซลล์ในร่างกายของคนสามารถสังเคราะห์ได้เอง “กลูตาไธโอน” มีคุณสมบัติเป็นโปรตีนชนิดหนึ่ง ทำหน้าที่ในการปกป้องเนื้อเยื่อไม่ให้ถูกทำลายโดยสารอนุมูลอิสระที่สะสมอยู่ตามส่วนต่างๆของร่างกาย** กระตุ้นภูมิคุ้มกันของร่างกาย และที่สำคัญยังช่วยตับในการทำลายและขจัดสารพิษออกจากร่างกาย

“**การนำกลูตาไธโอนไปฉีด เพื่อให้ผิวขาวนั้น ถือว่าเป็นการประยุกต์ใช้ขึ้นมาเอง เพราะจะไปยับยั้งการสร้างเม็ดสี หรือที่เรียกว่า 'เมลานิน ' ซึ่งปัจจุบันทางการแพทย์ยังไม่มีการศึกษาที่น่าเชื่อถือ ยืนยันหรือรับรองประสิทธิภาพของกลูตาไธโอน ในการทำให้ผิวขาวได้อย่างแท้จริง”** แล้วเหตุใด คนส่วนใหญ่จึงคิดว่า ฉีดแล้วได้ผล กินแล้วขาว ก็เพราะ...หลงเชื่อคำโฆษณา อวดอ้างสรรพคุณต่างๆทางสื่ออินเทอร์เน็ต จึงพากันไปฉีดเพียงเพื่อความสวยงาม โดยไม่คำนึงถึงอันตรายที่มีต่อร่างกายในระยะยาว

**ผลิตภัณฑ์กลูตาไธโอน ในท้องตลาดส่วนใหญ่อยู่ในรูป "ยาเม็ด" สำหรับรับประทาน ซึ่งกลูตาไธโอนนี้สามารถถูกทำลายได้ในทางเดินอาหาร** ดังนั้น ประโยชน์ที่จะเกิดขึ้นจากการรับประทานกลูตาไธโอนในรูปแบบของยารับประทานนั้นแทบจะไม่มีเลย การพัฒนาและปรับประยุกต์ใช้จึงเริ่มขึ้น! พยายามนำกลูตาไธโอนในรูปแบบยาฉีดมาใช้แทนการรับประทาน เนื่องจากเชื่อว่ามีประสิทธิภาพในการทำให้ผิวขาวได้ดีกว่า แต่**ประเด็นสำคัญของการใช้ยาฉีดกลูตาไธโอน คือ ความปลอดภัย "บางคนฉีดเป็นประจำทุก ๑-๒ สัปดาห์และฉีดในปริมาณที่เกินขนาด ๒-๓ เท่าตัว เพราะเข้าใจว่า ยิ่งทำให้ได้ผลลัพธ์ผิวขาวรวดเร็ว แต่มันยิ่งทำให้เกิดผลข้างเคียงที่อันตราย** เพราะเมื่อฉีดสารดังกล่าวเข้าเส้นเลือดดำ คนไข้มีโอกาสที่จะแพ้ตัวยา สารปนเปื้อน ทำให้มีอาการช็อก ความดันต่ำ หายใจไม่ออกและเสียชีวิตได้"

**อันตรายที่จะเกิดขึ้นต่อมา เมื่อร่างกายได้รับสารกลูตาไธโอนเป็นเวลานานๆ จะทำให้เม็ดสีเมลานินบริเวณผิวหนังที่ทำหน้าที่เหมือนฟิล์มกรองแสง ขาดเกราะป้องกันแสงอัลตราไวโอเลต ผิวหนังก็จะเกิดการระคายเคือง มีริ้วรอย เหี่ยวย่น แก่เร็ว และเพิ่มความเสี่ยงการเกิดโรคมะเร็งผิวหนัง ส่วนที่จอตาจะทำให้รับแสงได้น้อยลง และเสี่ยงต่อการมองเห็นในอนาคต** "ร่างกายสามารถสร้างขึ้นเองได้จากอาหารจำพวกโปรตีน ไข่ นม รวมถึงผักผลไม้ประเภทหน่อไม้ฝรั่ง อะโวคาโดและวอลนัท ดังนั้น**หากต้องการ มีผิวพรรณที่ดี ให้กินอาหารครบ ๕ หมู่ เน้นผลไม้ที่มีวิตามินซีสูงเช่น ฝรั่ง ส้ม มะเขือเทศ ดื่มน้ำสะอาดอย่างน้อยวันละ ๘ แก้ว ออกกำลังกายสม่ำเสมอ"** ที่เตือน! เพราะ... **เสี่ยงทั้งมะเร็งผิวหนัง และตาบอดได้** แต่หากอยากผิวเนียนใสและมีสุขภาพดี ควรเริ่มที่ตัวคุณ เพียงแค่ทานอาหารครบ ๕ หมู่ ดื่มน้ำสะอาด ออกกำลังกาย ก็ไม่ต้องระวังความเสี่ยง จะผิวขาว ผิวดำ แค่นี้ก็ชนะแบบใสๆ (เดลินิวส์ออนไลน์ ๑๗ ม.ค.๕๙)

**จากก้นบึ้งหัวใจ 'ครูสอนเด็กพิเศษ' ไม่มีหรอกลูกศิษย์ฉัน เป็น 'นายกฯ'**

 **ครู คือ ผู้สั่งสอนศิษย์ เป็นผู้ที่ถ่ายสอนศิลปศาสตร์วิชาให้แก่ศิษย์ เปรียบเสมือนแม่และพ่อคนที่สอง ที่คอยดูแล อบรม สั่งสอน** รวมไปถึงอยากเห็นเราประสบความสำเร็จไม่ต่างจากพ่อแม่ที่แท้จริงของเรา ดังส่วนเริ่มต้นในบทไหว้ครู ที่กล่าวว่า “ปาเจราจริยาโหนติ คุณุตตรานุสาสกา” ซึ่งแปลว่า ครูบาอาจารย์เป็นผู้มีคุณยิ่ง เป็นผู้พร่ำสอนศิลปวิทยา ที่เหล่านักเรียนจะคุ้นหูกันเป็นอย่างดี เมื่อถึงวันไหว้ครู

**ในโอกาสวันครู ประจำปี ๒๕๕๙** **ทีมข่าวไทยรัฐออนไลน์ ได้สัมภาษณ์ ๒ คุณครูผู้เสียสละ ผู้ที่มีหัวใจแกร่ง เปี่ยมไปด้วยกุศลมากมาย จากโรงเรียนพิบูลประชาสรรค์** ซึ่งเป็นโรงเรียนที่มีแผนกการศึกษาพิเศษ จัดสอนนักเรียนที่มีความบกพร่องทางสติปัญญา บุคคลออทิสติก รวมไปถึงบกพร่องทางการได้ยิน นั้นคือ **คุณครูเกสรา วงศ์จอม หรือ ครูนี ครูสอนเด็กพิเศษ ที่เล่าถึงประสบการณ์ในหน้าที่ครูกว่า ๒๓ ปี ว่า**

"**เริ่มแรก คือ ตอนวัยรุ่น ครูได้ยินหลายคน พูดถึงเด็กพิเศษว่า เป็นคนบ้า เลยเกิดข้อสงสัยว่า ทำไมต้องพูดถึงเด็กกลุ่มนี้แบบนั้น? เขาเป็นแบบนั้นจริงๆ หรอ? จึงตัดสินใจเลือกศึกษาในแผนการศึกษาพิเศษ** ในตอนนั้นถือว่าเป็นสาขาที่ใหม่มาก และรู้สึกไม่ต้องแข่งขันกับใคร พอเรียนจบมีโอกาสมาสอนนักเรียนอย่างจริงจัง จึงอยากเปลี่ยนความคิดและความเข้าใจของหลายๆ คน ว่า เราควรช่วยเด็กกลุ่มนี้ ไม่ใช่ใช้คำพูดว่าเขา"

**ตั้งแต่มาเป็นครูสอนเด็กพิเศษเคยเจอปัญหาหรืออุปสรรคในการทำงานอย่างไรบ้าง?** **ครูนี กล่าวว่า**"เมื่อมาทำงานจึงทราบเลยว่า ปัญหาจริงๆ อยู่ที่ตัวเรา หากมีความตั้งใจและจริงใจ แทบจะขจัดปัญหาที่เข้ามา **แม้บางครั้งผู้ปกครองอาจไม่เห็นด้วยกับวิธีการสอน แต่ครูไม่ได้มองว่านั่นเป็นปัญหา กลับมองว่า เราควรให้ข้อมูลที่ถูกต้อง ควรทำให้พวกเขาเรียนรู้ไปพร้อมๆ กับนักเรียน เพื่อปรับทัศนคติที่มีต่อเด็ก รวมถึงคนรอบข้าง ทำให้รู้ว่าเด็กพิเศษสามารถพัฒนาให้ดีขึ้นได้** อย่ามองว่าเขาเป็นเด็กพิเศษ ที่ไม่มีหัวใจ ไม่มีจิตใจ แท้จริงแล้ว เด็กเหล่านี้ต้องการกำลังใจจากคนรอบข้าง"

**ถ้าพูดถึงเรื่อง ความประทับใจ ตั้งแต่สอนเด็กพิเศษมา ก็น่าจะเป็นการที่เขาจำเราได้ ครั้งหนึ่งครูเคยไปราชานุกูล พอลงจากรถปรากฏว่า มีเด็กคนหนึ่งวิ่งมากอดแน่นมาก แล้วบอกว่า "ครูนี คิดถึงจังเลย" พอเราได้ยินก็รู้สึกดีนะ รู้สึกหายเหนื่อย** เพราะอย่างน้อยเด็กก็ยังจำเราได้ ส่วนอีกคนที่ได้ยินข่าวมา เขาไปเป็นพนักงานพับผ้าที่โรงงาน คอยพับผ้าแล้วนำใสแพ็กใส่ห่อ ก็ได้รับคำชมจากผู้จ้างว่า เขาเป็นเด็กพิเศษก็จริง แต่สามารถทำงานได้ดีกว่าคนปกติ ตรงที่เขาเป็นคนตรงต่อเวลา ทำงานก็คือทำงาน ไม่มีแอบอู้ นี่ก็ทำให้เรารู้ว่า ลูกศิษย์ของเราสามารถพัฒนาได้จริงๆ สิ่งที่ครูพูดหรือสอนไม่ได้เสียเปล่า

**ในฐานะที่เป็นครูสอนเด็กพิเศษ อยากให้สังคมรู้ว่า เด็กพิเศษสามารถพัฒนาได้ ฉะนั้นอย่าปล่อยหรือทิ้งเขา แม้ว่าพวกเขาจะพัฒนาและเรียนรู้ไม่เท่าเด็กปกติ** แต่พวกเขาก็ยังต้องการความช่วยเหลือ และต้องได้รับการพัฒนา ครูอยากให้มองเขาเป็นส่วนหนึ่ง อย่าคิดว่าเขาต่างจากคนทั่วไป เปิดโอกาสให้เขามีที่ยืนร่วมกับคนอื่นๆ เช่นกัน

**ด้านคุณครูอีกท่านหนึ่ง แม้ว่าจะไม่ได้เริ่มต้นสอนเด็กพิเศษมาก่อน แต่ด้วยใจที่เปี่ยมล้นไปด้วยความเมตตา ทำให้คุณครูท่านนี้หันมาดูแลและสอนเด็กพิเศษอย่างจริงจังมากว่า ๒๐ ปี เช่นกัน นั้นคือคุณครูอารีรักษ์ สิทธิโอสา หรือ ครูแดง** "ก่อนหน้านี้ครูสอนนักเรียนปกติ แต่ที่ตัดสินใจมาสอนเด็กห้องพิเศษ เพราะเห็นว่าเขาอ่อน พอมาเป็นครูสอนเด็กห้องพิเศษ ต้องปรับตัวเยอะนะ เรียกว่าต้องปรับกันทุกๆ ปี เพราะครูเป็นคนใจร้อน ฉะนั้นไม้เรียวต้องวางห่างๆ มือ กลัวว่าจะคว้ามาตีเด็ก ต่อมาก็ไปอบรมใบประกาศนียบัตร ๒๐๐ ชม. เพื่อมาเป็นครูสอนเด็กพิเศษ จากนั้นก็สอนมาตลอด"

**สิ่งประทับใจในการสอนเด็กพิเศษ? ครูแดง เล่าว่า** "มีนักเรียนคนหนึ่ง เขาจบไปนานแล้ว ตอนเรียนเขาชอบร้องเพลงมาก โดยเฉพาะเพลงคู่ เขามักจะมาชวนครูร้องด้วยกัน มีครั้งหนึ่งครูแดงแกล้งร้องผิด เขาก็บอกว่า ไม่! ไม่ใช่! ต้องร้องแบบนี้ต่างหาก แล้วเขาเป็นคนพูดไม่ชัด สำหรับครูมันเลยมองว่า เป็นภาพที่น่ารัก"

"**สำหรับวันครูปีนี้ ครูแดงอยากให้สังคมภายนอกเข้าใจเด็กพิเศษ อย่าเพิ่งไปตัดสินพวกเขาที่ภายนอก กว่าที่ครูจะทราบว่า เขาชอบอะไรหรือเป็นคนแบบไหนก็ต้องใช้เวลา** เพราะฉะนั้นอยากให้ใช้เวลาในการมองพวกเขา ในฐานะที่เป็นครูสอนเด็กพิเศษ ไม่มีหรอกคำว่าพูดที่ว่า ลูกศิษย์ฉันเป็นนายกฯ ตำรวจ หมอ เวลาไม่สบายไม่ต้องคิดเลยว่า ฉันจะไปโรงพยาบาลนั้นเพราะลูกศิษย์ฉันอยู่ เราอาจจะไม่ได้เป็นจำนวนเงิน อาจจะไม่รู้ว่าลูกศิษย์จะเป็นอะไร **แต่ความภูมิใจ มันอยู่ในใจครูตลอด อยากให้ครูสู้ต่อไป พวกท่านมีกุศลในตัวอยู่แล้ว เพื่อเด็กพิเศษ เพื่อการพัฒนาของพวกเขา เพราะเขาก็คืออนาคตของชาติคนหนึ่ง"**

**แม้ว่าความสำเร็จของเด็กพิเศษ คือ การมีพัฒนาการมากขึ้น แต่มันเป็นแรงบันดาลใจที่ทำให้ครูผู้สอนเกิดกำลังใจหายเหนื่อย** อีกทั้งทำให้ได้ข้อคิดเพิ่มขึ้นที่ว่าในสังคมไทยว่า ยังมีเด็กอีกหลายคนที่ยังรอการให้โอกาสและความเข้าใจในสิ่งที่พวกเขาเป็น การช่วยเหลือเด็กกลุ่มนี้  **“จึงเปรียบเสมือนเขาอยู่ในโลกที่มืดแล้วเราก็เป็นคนที่จุดเทียนแล้วส่งให้เขา”** หากคนในสังคมจุดเทียนต่อๆ กันไปคนละเล่มโลกที่เคยมืดมิดก็จะสว่าง

อย่างไรก็ตาม **อาชีพครูที่เปรียบเหมือนเรือจ้าง ระหว่างทางอาจพบอุปสรรคหนักหนา คนพายเรือก็จะฝ่าฟัน เพื่อให้นักเรียนของตนไปถึงจุดหมาย** แม้จุดหมายของหน้าจะไม่ใช่เงินทองมากมาย ชื่อเสียงที่โด่งดัง แต่การเห็นความสำเร็จของเด็กๆ นั้นแหละ คือ สิ่งมีค่าสำหรับคนที่เรียกตัวเองว่า**"ครู" "ปญฺญาวุฑฺฒิกเร เต เต ทินฺโนวาเท นมามิหํ ข้าพเจ้าขอนอบน้อมครูบาอาจารย์ผู้ให้โอวาทเหล่านั้น"** (ไทยรัฐออนไลน์ ๑๖ ม.ค.๕๙)

**กทม.ยอมรับลิฟต์คนพิการBTSยังไม่คืบหน้า**

****  **ไปดูความคืบหน้าการก่อสร้าง ลิฟต์คนพิการบนสถานี BTS ที่ศาลปกครองสูงสุดมีคำสั่งให้กทม. สร้างลิฟต์สำหรับคนพิการในทุกสถานี ตั้งแต่วันที่ ๒๑ ม.ค.๕๘ ที่ผ่านมา จนถึงวันนี้ เป็นเวลาจะครบ ๑ ปีแล้ว**

มา**ติดตามความคืบหน้าการก่อสร้าง ลิฟต์สำหรับคนพิการ ที่สถานีรถไฟฟ้าบีทีเอส สนามกีฬาแห่งชาติ หนึ่งใน ๑๙ สถานี** ที่ศาลปกครองสูงสุดสั่งให้ทางกรุงเทพมหานครดำเนินการให้เสร็จภายใน๑ปี โดยมีกำหนดแล้วเสร็จตั้งแต่เดือน พ.ย.ปีนี้แล้ว **แต่จนถึงขณะนี้พบว่าการก่อสร้างยังไม่มีความคืบหน้า**

**สภาพการก่อสร้างลิฟต์สำหรับคนพิการที่สถานีรถไฟฟ้าบีทีเอสสนามกีฬา พบว่ามีการนำสังกะสีมาล้อมรอบพื้นที่ที่จะก่อสร้าง แต่ยังไม่พบว่ามีการก่อสร้างปล่องลิฟต์แต่อย่างใด** สาเหตุหนึ่งที่ยังไม่มีความคืบหน้า เกิดจากความไม่ชำนาญการของผู้รับเหมา ที่ขุดเจาะพื้นที่บนทางเท้า พบกับท่อระบายน้ำและสายสาธาณูปโภคมากมาย จึงไม่สามารถดำเนินการก่อสร้างต่อได้

**ประกอบกับติดปัญหาอีกหลายประการ โดยมีประชาชนร้องเรียนเจ้าของอาคารร้องเรียนมายัง กทม. ให้ย้ายจุดติดตั้งลิฟต์ และมีการร้องเรียนซ้ำว่า บดบังทัศนียภาพของอาคาร** **นายอมร กิจเชวงกุล รองผู้ว่าราชการกรุงเทพมหานคร บอกว่า** จริง ๆ แล้วการติดตั้งลิฟต์ กทม. ไม่ได้ติดตั้งในพื้นที่เอกชน แต่ติดตั้งในที่สาธารณะ แต่เมื่อมีการร้องเรียน กทม. ไม่ว่าจะเป็นประชาชน หรือเอกชน กทม. ก็ต้องทำตามเรื่องที่ร้องเรียนก่อน โดยตรวจสอบพื้นที่หากจุดไหนสามารถปรับปรุงเพื่อย้ายได้ก็จะย้าย แต่**หากจุดที่มีความเหมาะสมแล้วจะไม่มีการย้าย เพราะในการติดตั้งลิฟต์แต่ละตัวต้องสำรวจ รื้อย้ายสาธารณูปโภคที่อยู่ใต้ดิน ซึ่งมีความซับซ้อน และมีความยากในการทำงาน จากคำสั่งศาล ที่กำหนดเวลาให้กทม.ต้องก่อสร้างแล้วเสร็จภายในวันที่ ๒๑ ม.ค. ๕๙นั้น กทม.ยอมรับว่าสร้างไม่ทันเวลาเนื่องจากติดปัญหาอุปสรรค** ดังนั้น กทม. จะทำหนังสือชี้แจงศาลถึงปัญหา อุปสรรคในการดำเนินการ รวมถึงชี้แจงขั้นตอนการทำงานว่าจำเป็นต้องใช้เวลาในการก่อสร้างเท่าไหร่

โดย **กทม. คาดว่าบางสถานีจะก่อสร้างแล้วเสร็จพร้อมใช้งานได้ภายในเดือน เม.ย. นี้ และจะสามารถก่อสร้างลิฟต์ทั้งหมดให้เสร็จพร้อมใช้งานได้คิดเป็นร้อยละ ๙๐ ภายในเดือน ก.ย. ๕๙ ซึ่งขณะนี้ สถานีที่เป็นปัญหาอยู่ระหว่างการร้องเรียนของประชาชน คือ** สถานีชิดลม สะพานควาย ศาลาแดง พระโขนง และสถานีตากสิน ทั้งหมดคือความคืบหน้าล่าสุดที่ยังไม่ค่อยคืบหน้าของลิฟต์คนพิการของรถไฟฟ้าบีทีเอสคงต้องเอาใจช่วยกทม.ให้ก่อสร้างแล้วเสร็จทันกำหนดเวลา (now๒๖.tvออนไลน์ ๑๙ ม.ค.๕๙)

**ตั้งงบจิตเวช ๔๙ ล้านบาท แยกจากงบรายหัวบัตรทอง ดูแลผู้ป่วยจิตเวชเรื้อรังชุมชน**

 **สปสช. ตั้งงบจิตเวชแยกจากงบเหมาจ่ายรายหัวในปีงบประมาณ ๕๙ จำนวน ๔๙ ล้านบาท เน้นดูแลผู้ป่วยจิตเวชเรื้อรังในชุมชน ๘,๓๐๐ คน ให้ได้รับการดูแลต่อเนื่องตามมาตรฐานของกรมสุขภาพจิตโดยใช้กลไกชุมชนร่วมกับ รพ.สต.** ทั้งรับยาต่อเนื่อง ติดตามกรณีขาดยา ดูแลสุขภาพจิต ประเมินผู้ป่วย ความรุนแรงของอาการและปรับทัศนคติในชุมชนเพื่อให้สามารถอยู่ร่วมกับผู้ป่วยได้อย่างปกติ  
 **นพ.ชูชัย ศรชำนิ ผู้ช่วยเลขาธิการสำนักงานหลักประกันสุขภาพแห่งชาติ (สปสช.) กล่าวว่า** จากสถิติที่กรมสุขภาพจิตดำเนินการ พบว่า มีผู้รับบริการผู้ป่วยใหม่ของ รพ.รัฐ ด้วยโรคจิตเวชเพิ่มขึ้นถึงร้อยละ ๒๕ ซึ่งภาวะคุกคามต่อสุขภาพจิตคนไทยมีทั้งจากสภาพแวดล้อม และวิถีชีวิตที่เปลี่ยนแปลงไป รวมถึงปัญหาการเข้าถึงบริการดูแลรักษาต่อเนื่องและการส่งเสริมสุขภาพจิตในระดับชุมชน ทั้งนี้ **คนไทยป่วยด้วยโรคจิตเวชที่สำคัญคือ จิตเภทโรคซึมเศร้าโรควิตกกังวลโรคจิตเวชอันเนื่องมาจากสารเสพติดและโรคอารมณ์แปรปรวน** ดังนั้น **ในปีงบประมาณ ๒๕๕๙ นี้ รัฐบาลจึงได้ตั้งงบเพื่อการบริการผู้ป่วยจิตเวชเรื้อรังในชุมชนแยกออกจากงบเหมาจ่ายรายหัว ๔๙ ล้านบาท ซึ่งเดิมนั้นงบการรักษาผู้ป่วยจิตเวชจะรวมอยู่ในงบเหมาจ่ายรายหัว แต่ในปี ๒๕๕๙ นี้ จะเป็นครั้งแรกที่มีการแยกออกจากงบเหมาจ่ายรายหัวและเน้นการดูแลผู้ป่วยจิตเวชเรื้อรังในชุมชน มีวัตถุประสงค์เพื่อ** สนับสนุนให้ผู้ป่วยจิตเวชเรื้อรังได้รับบริการต่อเนื่องในชุมชน เพื่อลดอาการกำเริบหรือกลับมาเป็นซ้ำ กลุ่มเป็นหมายคือผู้ป่วยจิตเวชเรื้อรังสิทธิหลักประกันสุขภาพแห่งชาติให้ได้รับบริการต่อเนื่องในชุมชน ๘,๓๐๐ คน กำหนดเป้าหมายระดับอำเภอโดยใช้ข้อมูลฐานทะเบียนผู้ป่วยโรคจิตเวชเรื้อรังสิทธิหลักประกันสุขภาพฯ **เน้นการให้บริการผู้ป่วยโรคจิตเภทเป็นหลัก แต่ให้บริการผู้ป่วยโรคจิตอื่น ๆ พร้อมกันไปในกิจกรรมชุมชน สำหรับการจ่ายให้สถานพยาบาลนั้น จ่ายเป็นค่าบริการทางการแพทย์ เฉลี่ยคนละ ๖,๐๐๐ บาท/ปี** แบ่งเป็น ๑,๐๐๐ บาท/คน/ปี ให้สถานพยาบาลแม่ข่าย เช่น รพ.จิตเวช หรือ รพ. ที่เคยรักษาผู้ป่วยจิตเวช สำหรับการติดตามการรักษา และอีก ๕,๐๐๐บาท/คน/ปีให้สถานพยาบาลระดับปฐมภูมิแลชะชุมชนเพื่อการดูแลต่อเนื่องในชุมชน  
 **ผู้ช่วยเลขาธิการ สปสช. กล่าวต่อว่า** ในการบริหารจัดการนั้น กรมสุขภาพจิตและภาคีที่เกี่ยวข้องร่วมกันกำหนดมาตรฐานการให้บริการให้เหมาะสมกับเป้าหมาย ตลอดจนการกำกับติดตาม พัฒนาคุณภาพบริการ และบูรณาการในระดับพื้นที่ เน้นการมีส่วนร่วมของชุมชนและองค์กรปกครองส่วนท้องถิ่น (อปท.) **โดยเริ่มจากผู้ป่วยจิตเวชที่ได้รับการรักษาใน รพ. และสามารถออกจาก รพ. เพื่อใช้ชีวิตปกติได้ โดยได้รับยาต่อเนื่อง มีสถานพยาบาลระดับปฐมภูมิ เช่น** โรงพยาบาลชุมชน รพ.สต. สนับสนุน/ให้คำปรึกษา ติดตามและประเมินผล ซึ่งเมื่อกลับมาอยู่ในชุมชนแล้ว ก็จะใช้กลไกของชุมชนในการดูแล ซึ่งมีทั้ง อปท. อสม. กองทุนสุขภาพตำบล และเครือข่ายภาคประชาสังคมต่างๆเข้าร่วม  
 **“การดูแลรักษาและบริการโรคจิตเวชเรื้อรังต่อเนื่องในชุมชน และสุขภาพจิตชุมชน โดยมีกิจกรรม เช่น** ส่งเสริมให้ผู้ป่วยได้รับยาอย่างต่อเนื่อง และติดตามผู้ป่วยกรณีขาดนัด หรือขาดยา ให้บริการสุขภาพจิตศึกษา ส่งเสริมให้ครอบครัวและชุมชนร่วมดูแลผู้ป่วย รพ.สต. ที่มีพยาบาลเวชปฏิบัติ หรือแพทย์ฉีดยาหรือให้ยาได้ในกรณีที่ผู้ป่วยไม่สามารถเดินทางไปรับบริการที่สถานพยาบาล ประเมินสมรรถภาพของผู้ป่วย เช่น การใช้แบบประเมินสมรรถภาพคนพิการทางจิตใจ ประเมินความรุนแรงของอาการ อาการแทรกซ้อน สิ่งแวดล้อม และความเสี่ยงต่อการกำเริบ และปรับทัศนคติในชุมชนเพื่อให้สามารถอยู่ร่วมกับผู้ป่วยได้อย่างปกติ ก็จะทำให้ประชาชนคนไทยรวมทั้งผู้ที่มีปัญหาสุขภาพจิตมีหลักประกันด้านสุขภาพและกลับมามีชีวิตปกติสุขได้” นพ.ชูชัย กล่าว (ASTVผู้จัดการออนไลน์ ๒๑ ธ.ค.๕๘)

**กลุ่มคนพิการ-ผู้ค้าสลาก ๕ ภาค ร้องกองสลากขอโควตาซื้อหวยไม่ผ่านเอทีเอ็ม**



**MGR Online - กลุ่มคนพิการพร้อมกลุ่มผู้ค้าสลาก ๕ ภาค รวมตัวเรียกร้องสำนักงานสลากกินแบ่งรัฐบาล ขอโควตาซื้อสลากไม่ผ่านตู้กดเงินสด ชี้จองสลากลำบากร่างกายไม่อำนวย ไม่ทันเหล่ายี่ปั๊วชิงซื้อหมดก่อน**

  วันที่ (๒๐ ม.ค.) เมื่อเวลา ๑๐.๐๐ น. **ที่หน้าสำนักงานสลากกินแบ่งรัฐบาล กลุ่มคนพิการ กลุ่มผู้ค้าสลาก ๕ ภาค รวมตัวกันจำนวนกว่า ๓๐๐ คน เพื่อเรียกร้องให้สำนักงานสลากกินแบ่งรัฐบาลช่วยเหลือในเรื่องของการจำหน่ายสลากโดยไม่ต้องผ่านตู้กดเงินสดของธนาคารกรุงไทย** เพราะทุกวันนี้ต้องไปรอที่หน้าตู้ธนาคารดังกล่าวแต่ไม่เคยได้รับสลากเลย เนื่องจากบรรดายี่ปั๊วได้สลากไปหมด ส่วนคนพิการไม่เคยจองทันสักงวดทำให้ไม่มีสลากพอจำหน่ายเหมือนที่ผ่านมา  
 **นายณรงค์ ไปวันเสาร์ อายุ ๔๐ ปี ประธานฝ่ายอาชีพสมาคมคนพิการแห่งประเทศไทย กล่าวว่า** การแก้ปัญหาในเรื่องนี้ถือเป็นความล้มเหลวสิ้นเชิงที่ไม่สามารถช่วยอะไรให้แก่คนพิการเลย เพราะคนพิการที่จะต้องเดินทางไปธนาคารเพื่อรอจองซื้อหวยนั้นแค่เดินทางไปก็ลำบากแล้ว

“ลองคิดดูละกันพวกผมนั่งรถเข็น เดินไม่ได้ จะขึ้นไปธนาคารแต่ละครั้งสุดแสนจะลำบาก เพราะธนาคารที่ไหนบ้างที่มีทางสำหรับให้รถเข็นคนพิการได้ขึ้นไป อีกทั้งพอไปถึงก็เจอคนมาเข้าคิวนับพันนับหมื่น ไม่ถึง ๒ นาทีหวยก็หมดแล้ว อย่างนี้จะให้พวกผมทำอย่างไร **ที่มาเรียกร้องวันนี้เพราะต้องการให้สำนักงานสลากฯ จัดโควตาให้พวกผมเลย จะ ๕ เล่ม ๑๐ เล่มก็ยังดี และขอให้พวกเราชำระเงินที่สำนักงานสลากฯ เลย ไม่ต้องมาเบียดแย่งกันกับคนร่างกายปกติสมบูรณ์ บางครั้งก็โดนด่าถากถางหาว่าเป็นตัวถ่วง หรือต้องให้ไปขอทานเขากิน** ข้อเรียกร้องในวันนี้ก็ไม่ได้ต้องการมาชุมนุมหรือสร้างความเดือดร้อนให้แก่รัฐบาล แต่อยากให้จริงใจแก้ไขให้ถูกต้องก็พอแล้ว”นายณรงค์กล่าว  
 ทั้งนี้ **ตัวแทนผู้ชุมนุมต่างส่งเสียงต่อว่าสำนักงานสลากกินแบ่งรัฐบาล โดยเรียกร้องให้ผู้รับผิดชอบลงมารับข้อเสนอ** ล่าสุดมีเจ้าหน้าที่ลงมาแจ้งว่าจะมีผู้ใหญ่จากหัวหน้าสำนักงานฝ่ายการตลาดและจัดจำหน่ายลงมารับข้อเสนอท่ามกลางเสียงตะโกนดีใจสลับกับการปราศรัยโจมตีสำนักงานสลากกินแบ่งรัฐบาลตลอดเวลา

(ASTVผู้จัดการออนไลน์ ๒๐ ม.ค.๕๙)

**เทคโนโลยีช่วยเด็กพิการระบบประสาท**

** **

เทคโนโลยีใหม่ในอาร์เจนตินา กำลังช่วยเหลือบรรดาเด็กๆ ที่มีปัญหาในการสื่อสาร เนื่องจากป่วยทางระบบประสาทให้สามารถสื่อสารกับคนรอบข้างได้ **เทคโนโลยีใหม่นี้เป็นอุปกรณ์คอมพิวเตอร์ที่มีชื่อว่า Tobii ซึ่งสามารถช่วยให้ผู้ป่วยสื่อสารได้ด้วยการขยับดวงตาเท่านั้น โดยการเลือกประโยคและวัตถุบนจอภาพเพื่อแสดงความต้องการของเขาให้คนรอบข้างได้รับรู้**

**ชีล่า เลวี กับเอียน ลูกชายวัย ๗ ขวบ ที่ป่วยเป็นโรคสมองอักเสบเรื้อรัง ซึ่งส่งผลกระทบต่อทักษะด้านภาษาและการเคลื่อนไหว ทำให้เขาไม่สามารถสื่อสารโดยใช้ภาษาได้ แต่ทุกวันนี้แค่เอียนขยิบตาเท่านั้น ก็สามารถที่จะพูดคุยกับมารดาของเขาได้ โดยชีล่า กล่าวว่า** เทคโนโลยี Tobii นี้ให้ความมั่นใจ และอิสระแก่เอียนมาก และเห็นได้ถึงความเปลี่ยนแปลงอย่างรวดเร็ว และโดยเทคโนโลยีใหม่ชนิดนี้ ยังจะช่วยให้เด็กพิการ สามารถเข้าเรียนในชั้นเรียนตามโรงเรียนมาตรฐานได้อีกด้วย  
 **ปัจจุบัน ชีล่า ยังดำรงตำแหน่ง ประธานมูลนิธิความรู้และการจัดการเรื่องโรคทางประสาท และการเคลื่อนไหว ซึ่งเป็นสถาบันอิสระที่ให้ความช่วยเหลือกับบุคคลที่ป่วยเป็นโรคทางประสาท** โดยเธอเปิดเผยข้อมูลว่า๑ในทารกเกิดใหม่๓๐๐คนทั่วโลกจะป่วยเป็นโรคสมองอักเสบเรื้อรัง  
 **เอียนนับได้ว่าเป็นเด็กโชคดีเพียงไม่กี่คน ที่ได้รับประโยชน์จากอุปกรณ์ชิ้นนี้ ตั้งแต่เขาอายุ ๔ ขวบ เนื่องจากราคาที่ค่อนข้างสูงมาก ซึ่งปัจจุบันมูลนิธินี้ มีอุปกรณ์ Tobii เพียง ๑ ชิ้น ไว้สำหรับเด็ก ๓๑ คน ที่ทางมูลนิธิดูแล**  (krobkruakao.comออนไลน์ ๒๑ ม.ค.๕๙)

**อบต.บ้านกระแชงมอบรถโยกสามล้อให้ผู้พิการ**

  เมื่อเวลา ๑๗.๐๐ น.วันที่ ๒๐ ม.ค.๕๙ **นายวินัย เนตรพระฤทธิ์ นายกองค์การบริหารส่วนตำบลบ้านกระแชง** **อ.เมือง จ.ปทุมธานี พร้อมด้วยเจ้าหน้าที่ อบต.ได้จัดโครงการช่วยเหลือผู้พิการเดินไม่ได้แต่ยังสามารถช่วยตัวเองได้** จัดหาถุงยังชีพพร้อมรถสามล้อโยกเพื่อเดินทางออกนอกบ้านไปตามสถานที่ต่างๆในตำบลได้และให้ผู้พิการได้ออกกำลังกายและจิตผ่องใสหน้าตาเบิกบานใจไม่เคร่งเครียดอยู่กับที่

**นายวินัย เนตรพระฤทธิ์ นายกองค์การบริหารส่วนตำบลบ้านกระแชง ได้กล่าวว่าตามที่รัฐบาลให้ช่วยเหลือคนจนและพิการในตำบลจึงได้ให้เจ้าหน้าที่สำรวจดูผู้พิการที่เดินไม่ได้แต่ยังช่วยเหลือตัวเองได้จึงได้จัดหารถสามล้อโยกจากบ้านกึ่งวิถีชาย ธัญบุรี เป็นผู้ให้การสนับสนุนผู้พิการในพื้นที่จำนวน ๘ คัน** มูลค่าคันละสี่หมื่นบาท เพื่อช่วยให้ผู้พิการได้โยกรถไปตามสถานที่ต่างๆในชุมชนและนอกพื้นที่ได้และไม่เป็นภาระผู้ที่จะต้องมาคอยเฝ้าการดูแลผู้พิการอีกหนึ่งคนซึ่งโครงการนี้ผู้พิการต่างชื่นชอบที่ไม่ต้องคอยหมุนล้อรถเข็นผู้พิการมาใช้รถโยกแทนในการเดินทาง. (บ้านเมืองออนไลน์ ๒๐ ม.ค.๕๙)

**เชิญคนพิการสมัครงาน**

**บริษัท วิลล่า มาร์เก็ท เจพี จำกัด** ที่อยู่ ๕๙๑ / ๑,๔-๗ Soi Sukhumvit ๓๓/๑. Sukhumvit.  แขวงคลองตันเหนือ  เขตวัฒนา กรุงเทพมหานคร  ๑๐๑๑๐ **รับพนักงานทั่วไป ๑๐ อัตรา** รายละเอียดงาน พนักงานคีย์ข้อมูล, จัดเรียงสินค้า, สามารถใช้ข้อมือในการปฎิบัติงานได้ **คุณสมบัติ พิการที่สามารถทำงานได้** เพศชาย/หญิง อายุ ๑๘ ปีขึ้นไป สวัสดิการ กองทุนสำรองเลี้ยงชีพ ประกันสังคม เงินช่วยเหลือฌาปนกิจศพ วันหยุดพักผ่อนประจำปี ปรับเงินเดือนและประจำปี โบนัสประจำปี ค่าครองชีพ สวัสดิการอื่นๆ ตามโครงสร้างของบริษัท **ติดต่อ...**ฝ่ายสรรหาว่าจ้าง โทรศัพท์ ๐๒-๖๖๒-๑๐๐๐ ต่อ ๒๑๐๑, ๒๑๐๒ หรือ โทร ๐๘๖-๓๒๑-๑๐๓๐ เเละ ๐๘๖-๓๔๒-๓๙๖๖ อีเมล์ [villamarket\_68@trustmail.jobthai.com](mailto:villamarket_68@trustmail.jobthai.com)

**บริษัท สถาพร มาเก็ตติ้ง จำกัด** ที่อยู่ ๕๙/๒ หมู่ ๑ ถนนพระราม ๒ (กม.๒๐)  ตำบลคอกกระบือ  อำเภอเมืองสมุทรสาคร จังหวัดสมุทรสาคร  ๗๔๐๐๐ **รับเจ้าหน้าที่ธุรการ-บุคคล จำนวน ๑ อัตรา** รายละเอียดงาน รับโทรศัพท์ เดินเอกสาร ตัดสต๊อกของอุปกรณ์ที่ใช้ในสำนักงาน ดูแลงานธุรการของบริษัทฯ งานอื่นๆที่ผู้บังคับบัญชามอบหมาย **คุณสมบัติ พิการที่สามารถช่วยเหลือตนเองได้** เพศชาย/หญิง อายุ ๑๘ ปีขึ้นไป วุฒิม.๖ - ปวช. สามารถใช้โปรแกรม microsoft office ได้ รักงานบริการ service mind สุภาพ อ่อนน้อม สวัสดิการ ค่าทักษะ ค่ากะ เบี้ยขยัน เบี้ยเลี้ยง ค่าตำแหน่ง ประกันสังคม กองทุนเงินทดแทน ตรวจสุขภาพประจำปี กองทุนเงินทดแทน วันลาพิเศษ ฯลฯ **ติดต่อ...**ฝ่ายทรัพยากรบุคคล โทรศัพท์ ๐๓๔-๘๒๓-๔๒๒ อีเมล์ [sathapornMKT\_15@trustmail.jobthai.com](mailto:sathapornMKT_15@trustmail.jobthai.com)

**บริษัท เอ็มทีเอสโกลด์ จำกัด** ที่อยู่ เลขที่ ๔๐,๔๒,๔๔ ถ.ทรัพย์สิน ต.วังบูรพาภิรมย์ อ.พระนคร จ.กรุงเทพมหานคร ๑๐๒๐๐ **รับพนักงานธุรการ จำนวน ๓ อัตรา** รายละเอียดงาน คีย์ข้อมูล จัดระบบงานเอกสาร ประสานงานทั่วไป **คุณสมบัติ พิการทางด้านร่างกายหรือการเคลื่อนไหว** เพศชาย/หญิง อายุ ๒๐-๓๕ ปี วุฒิ ปวช. สวัสดิการ ประกันสังคม เงินช่วยเหลือกรณีวันแรงงานแห่งชาติ งานเลี้ยงครบรอบปีบริษัท การฝึกอบรมในบริษัท การฝึกอบรมนอกบริษัท ส่วนลดในการซื้อผลิตภัณฑ์ของบริษัท ฯลฯ **ติดต่อ...**คุณสุภาภรณ์ งามเถื่อน โทรศัพท์ ๐๒-๒๒๒๖๒๒๒ โทรสาร ๐๒-๖๒๓๙๓๖๖ อีเมล์ [supaporn.n@mtsgoldgroup.com](mailto:supaporn.n@mtsgoldgroup.com)

**บริษัท วิลล่า มาร์เก็ท เจพี จำกัด** ที่อยู่ ๕๙๑ / ๑,๔-๗ Soi Sukhumvit ๓๓/๑. Sukhumvit. แขวงคลองตันเหนือ เขตวัฒนา กรุงเทพมหานคร ๑๐๑๑๐ **รับพนักงานคนพิการ จำนวน ๑๐ อัตรา** รายละเอียดงาน พนักงานคีย์ข้อมูล, พนักงานจัดเรียงสินค้า, พนักงานแผนกอาหาร **คุณสมบัติ พิการที่สามารถใช้มือในการปฏิบัติงานได้** เพศชาย/หญิง อายุ ๑๘ ปีขึ้นไป ไม่จำเป็นต้องมีประสบการณ์ สวัสดิการ กองทุนสำรองเลี้ยงชีพ ประกันสังคม ปรับเงินเดือนประจำปี โบนัสประจำปี ชุดยนิฟอร์ม ค่าครองชีพ ฯลฯ **ติดต่อ...**ฝ่ายสรรหาว่าจ้าง โทรศัพท์ ๐๒-๖๖๒-๑๐๐๐ ต่อ ๒๑๐๑, ๒๑๐๒ ๐๘๖-๓๒๑-๑๐๓๐ เเละ ๐๘๖-๓๔๒-๓๙๖๖อีเมล์ [villamarket\_68@trustmail.jobthai.com](mailto:villamarket_68@trustmail.jobthai.com)

**บริษัท เอเชีย แปซิฟิก คอสเมดิกส์ คอร์ปอเรชั่น จำกัด** ที่อยู่ ๒๕๕๒-๔ ถนนลาดพร้าว ๑๒๘/๒ แขวงคลองจั่น เขตบางกะปิ กทม. ๑๐๒๔๐ **รับพนักงานติดสติกเกอร์ จำนวน ๑ อัตรา** รายละเอียดงาน ติดสติกเกอร์บาร์โค้ด ที่ตัวสินค้าเครื่องสำอาง **คุณสมบัติ คนพิการที่สามารถช่วยเหลือตนเองได้** เพศชาย/หญิง อายุ ๑๘ ปีขึ้นไป สามารถอ่านออก-เขียนได้ **ติดต่อ...**ฝ่ายบุคคล โทรศัพท์ ๐๒-๗๒๙๒๖๐๐ , ๐๒-๗๓๑๑๓๓๕ อีเมล์ busaba@apcc.co.th

**บริษัท เครื่องดื่มกระทิงแดง จำกัด** ที่อยู่ ๒๘๘ ถนนเอกชัย แขวงบางบอน เขตบางบอน กรุงเทพ ๑๐๑๕๐ **รับเจ้าหน้าที่ Web Design จำนวน ๑ อัตรา** รายละเอียดงาน สามารถออกแบบ สร้างสรรค์และพัฒนาระบบ Website ให้มีความทันสมัยและเหมาะสมต่อการใช้งาน ดูแลสนับสนุนและบริการด้านข้อมูลบน Website บริษัท ติดตามกระแสของเทคโนโลยีที่เปลี่ยนแปลง เพื่อนนำมาปรับปรุงเพิ่มเติมให้กับ Website ขององค์กรให้มีความทันสมัย **คุณสมบัติ พิการทางการเคลื่อนไหว** เพศชาย/หญิง อายุ ๒๕-๓๕ ปี วุฒิ ป.ตรี สาขาที่เกี่ยวข้อง มีประสบการณ์ในการออกแบบและดูแล website สามารถใช้โปรแกรม Illustrator และ Photoshop สามารถออกแบบโดยใช้โปรแกรม CSS, SVG, User Inerface Design และ HTML มีทักษะด้านการออกแบบและความคิดสร้างสรรค์ **ติดต่อ...**คุณณัฐพร โทรศัพท์ ๐๒-๔๗๕๐๑๐๐ ต่อ ๑๐๖๐, ๑๑๗๔, ๑๔๕๘

**กรมสรรพสามิต** ที่อยู่ เลขที่ ๑๘/๑ ถนนเจ้าฟ้า ตำบลปากน้ำ อำเภอเมือง จังหวัดกระบี่ **รับพนักงานประจำสำนักงาน จำนวน ๑ อัตรา** เปิดรับสมัคร วันจันทร์ที่ ๑๘ มกราคม พ.ศ. ๒๕๕๙ ถึงวันศุกร์ที่ ๒๒ มกราคม พ.ศ. ๒๕๕๙ ในวันและเวลาราชการ **ติดต่อ...**โทรศัพท์ ๐๗๘-๖๒๓๖๖๓

**บริษัท เอส เอ็น เซอร์วิส โซลูชั่น จำกัด** ที่อยู่ ๑๐๖ ซอยอุดมสุข ๒๔ ถนนสุขุมวิท แขวงบางนา เขตบางนา กรุงเทพมหานคร ๑๐๒๖๐ **รับเจ้าหน้าที่ธุรการ จำนวน ๑ อัตรา** รายละเอียดงาน เป็นผู้ Support งานต่างๆ ในสำนักงาน สามารถเลือกทำได้ ๒ ที่ ๑. สาขาบางนา ๒. สาขาปทุมธานี **คุณสมบัติ พิการที่สามารถช่วยเหลือตนเองได้** เพศชาย/หญิง อายุ ๑๘ ปีขึ้นไป วุฒิ ปวช. สามารถใช้คอมพิวเตอร์ได้ มีความกระตือรือร้น สามารถเรียนรู้งานได้ สวัสดิการ ประกันสังคม, ประกันชีวิตและอุบัติเหตุ, ประกันสุขภาพ, วันหยุดพักผ่อนประจำปี, ตรวจสุขภาพประจำปี, โบนัสตามผลประกอบการ ฯลฯ **ติดต่อ...**คุณเบญจพร เล็กศิริ โทรศัพท์ ๐๒-๗๔๗๕๔๙๐ อีเมล์ [snss\_02@trustmail.jobthai.com](mailto:snss_02@trustmail.jobthai.com)

**บริษัท ไอเดียล แอพโพรซ จำกัด** ที่อยู่ ๒ ซอยกรุงเทพกรีฑา ๑๙ แขวงสะพานสูง เขตสะพานสูง กรุงเทพฯ ๑๐๒๕๐ **รับพนักงานคีย์ข้อมูล จำนวน ๒ อัตรา** รายละเอียดงาน คีย์ข้อมูลแอปพลิเคชั่นสินค้า ลงในฐานข้อมูล **คุณสมบัติ พิการทางด้านร่างกาย-เดินได้** เพศชาย/หญิง อายุ ๒๐-๓๐ ปี วุฒิ ม.๓ สามารถใช้โปรแกรม Microsoft ได้ดี มีทักษะการคีย์ข้อมูลได้คล่องแคล่ว สามารถอ่านภาษาอังกฤษพอใช้ได้ สวัสดิการ ประกันสังคม กองทุนสำรองเลี้ยงชีพ เสื้อโปโลบริษัท พนักงานดีเด่น ท่องเที่ยวประจำปี ซื้อสินค้าราคาพนักงานลด ๔๐-๖๐% ฯลฯ **ติดต่อ...**โทรศัพท์ ๐๒-๓๖๘๒๘๓๓ แฟกซ์ ๐๒-๓๖๘๓๓๑๒ อีเมล์ [wiganda.m@gmail.com](mailto:wiganda.m@gmail.com)

**บริษัท เอซ ไอเอ็นเอ โอเวอร์ซีส์ อินชัวรันซ์ จำกัด** ที่อยู่ ๓๙๙ อาคารอินเตอร์เชนจ ๒๑ ชั้น ๒๖-๓๐ ถนนสุขุมวิท แขวงคลองเตยเหนือ เขตวัฒนา กรุงเทพฯ ๑๐๑๑๐ **รับคนพิการทำงาน ๑. ตำแหน่ง Call Center จำนวน ๕ อัตรา ๒. ตำแหน่ง ธุรการเอกสารทั่วไป จำนวน ๓ อัตรา** รายละเอียดงาน งาน Call Center : ให้บริการแก่ลูกค้าที่โทรเข้ามา โดยการตอบข้อซักถามหรือข้อสงสัยในตัวผลิตภัณฑ์ และจัดการกับข้อร้องเรียนที่เกิดขึ้นจากลูกค้า ได้อย่างมีประสิทธิภาพ, งานธุรการ : ประสานงาน และงานเอกสารทั่วไป **คุณสมบัติ พิการทางด้านร่างกาย-เดินได้** เพศชาย/หญิง วุฒิ ม.๖–ปวส. มีความสามารถในการนำเสนอ มีทักษะในการสื่อสารน้ำเสียงไพเราะ พูดจาฉะฉานและชัดเจน มีมนุษย์สัมพันธ์ดี มุ่งมั่น และกระตือรือร้น สามารถทำงานภายใต้สภาวะความกดดันได้เป็นอย่างดี สามารถพิมพ์ดีด และใช้คอมพิวเตอร์ได้เป็นอย่างดี สวัสดิการ ประกันสังคม ประกันสุขภาพ ค่าทันตกรรม วันหยุดพักผ่อนประจำปี กองทุนสำรองเลี้ยงชีพ โบนัส **ติดต่อ...**คุณศศินันท์ สุรีย์เดชะกุล โทรศัพท์ ๐๒-๖๑๑๔๐๔๐ ต่อ ๑๑๑๙ อีเมล์ [sasinun.sureedachakul@acegroup.com](mailto:sasinun.sureedachakul@acegroup.com) , [sasinun.sureedachakul@acegroup.com](mailto:sasinun.sureedachakul@acegroup.com)

**บริษัท เอซ ไอเอ็นเอ โอเวอร์ซีส์ อินชัวรันซ์ จำกัด** ที่อยู่ ๓๙๙ อาคารอินเตอร์เชนจ ๒๑ ชั้น ๒๖-๓๐ ถนนสุขุมวิท แขวงคลองเตยเหนือ เขตวัฒนา กรุงเทพฯ ๑๐๑๑๐ **รับเจ้าหน้าที่ตรวจสอบไฟล์เสียง จำนวน ๕ อัตรา** รายละเอียดงาน ทำหน้าที่ฟังสายการสนทนาระหว่าง Call Center กับลูกค้า เพื่อประเมินและตรวจสอบ การสนทนาดังกล่าว **คุณสมบัติ พิการด้านร่างกาย-เดินได้** อายุ ๒๒ ปีขึ้นไป วุฒิ ป.๖ สามารถใช้คอมพิวเตอร์ Microsoft Office ได้ สวัสดิการ กองทุนสำรองเลี้ยงชีพ ประกันสุขภาพ ประกันชีวิต โบนัส วันหยุดพักผ่อนประจำปี ค่าทันตกรรม **ติดต่อ...**คุณศศินันท์ สุรีย์เดชะกุล โทรศัพท์ ๐๒-๖๑๑๔๐๔๐ ต่อ ๑๑๑๙ อีเมล์ [sasinun.sureedachakul@acegroup.com](mailto:sasinun.sureedachakul@acegroup.com) , [sasinun.sureedachakul@acegroup.com](mailto:sasinun.sureedachakul@acegroup.com)

**บริษัท พูลเด้นเชียล จำกัด** ที่อยู่ ตำบลห้วยขวาง อำเภอห้วยขวาง กรุงเทพมหานคร **รับพนักงานปฏิบัติการ จำนวน ๒ อัตรา** **คุณสมบัติ** **พิการร่างกายหรือการได้ยิน** เพศชาย/หญิง อายุ ๒๐-๓๕ ปี วุฒิ ม.๖ สวัสดิการ ประกันสังคม ค่าอาหาร งานกีฬาสี สหภาพแรงงาน แพทย์และพยาบาลประจำ การฝึกอบรมนอกบริษัท วันหยุดพักผ่อน เงินช่วยเหลือการเสียชีวิต โบนัสประจำปี staff party ชุดยูนิฟอร์ม และ ของขวัญวันเกิด **ติดต่อ...**คุณพัฒนพงศ์ ไพบูลย์ โทรศัพท์ ๐๒-๖๑๖๓๐๐๐ อีเมล์ [kiemeza@hotmail.com](mailto:kiemeza@hotmail.com)

**Kerry Express (Thailand) Co., Ltd. ที่อยู่** อาคารเจ้าพระยาทาวเวอร์ เลขที่ ๘๙ ชั้น ๙, ห้อง ๙๐๖  แขวงบางรัก  เขตบางรัก กรุงเทพมหานคร  ๑๐๕๐๐ **รับ**พนักงานธุรการ / ทั่วไป จำนวนหลายอัตรา **รายละเอียดงาน** จะพิจารณาตามความเหมาะสม เพื่อให้สอดคล้องกับความสามารถด้านการปฏิบัติงาน เช่น จัดทำเอกสาร, จัดเก็บเอกสาร, คีย์ข้อมูล, ติดต่อประสานงาน **คุณสมบัติ** คนพิการที่สามารถช่วยเหลือตนเองได้ เพศชาย/หญิง อายุ ๒๐-๔๐ ปี **สวัสดิการ** ค่าอาหาร Incentive ค่ารักษาพยาบาล ประกันชีวิต, ประกันอุบัติเหตุ ฯลฯ **ติดต่อ...**โทรศัพท์ คุณภัส : ๐๙๐-๘๘๐-๗๒๘๓, คุณอิน : ๐๙๐-๘๘๐-๑๕๙๒ อีเมล์[kerryexpress\_119@trustmail.jobthai.com](mailto:kerryexpress_119@trustmail.jobthai.com)

**โรงพยาบาลเทพปัญญา ๒ ที่อยู่** เลขที่ ๑/๗ ถ.ช้างเผือก ต.ศรีภูมิ อ.เมืองเชียงใหม่ จ.เชียงใหม่ ๕๐๒๐๐**รับ**พนักงานเวชระเบียน จำนวน ๑ อัตรา **รายละเอียดงาน** จัดทำแฟ้มประวัติผู้มารับบริการโรงพยาบาล คุณสมบัติ พิการทางด้านร่างกาย/การได้ยิน เพศชาย/หญิง อายุ ๒๐-๔๐ ปี วุฒิ ม.๖ **สวัสดิการ** ประกันสังคม การฝึกอบรมในบริษัท วันหยุดพักผ่อน ฯลฯ **ติดต่อ...**คุณสายพิรุณ กิจธเนศโทรศัพท์ ๐๕๓-๒๒๐๐๒๒ อีเมล์[theppanya2@gmail.com](mailto:theppanya2@gmail.com)

**Acquire Southeast Asia Limited ที่อยู่** Emporium Tower, ๑๐Fl., Linux Service office, Room ๑๐๙, Sukhumvit Rd., Klongton, Klongtoey, Bangkok ๑๐๑๑๐ Thailand **รับ** Customer Support Executive จำนวน ๑ อัตรา **คุณสมบัติ** Thai Nationality only**.** BS/BA in Business, Marketing or Management related fields. ๒-๕ years of experience in Customer Success or Customer Support roles.Experience in Customer Success or Support from Hospitality, Education Technology, Food & Beverage, or Retail Industries.Experience with Customer Success or Support tools (e.g. Salesforce, Netsuite, etc.)Excellent listening, oral and written communication skills in English Self-starter with the ability to work independently.Strong team player with the ability to work in a fast paced, changing environment. **สวัสดิการ** ประกันสุขภาพ, วันหยุดประจำปี, ทำงาน ๕ วัน/สัปดาห์, ทำงาน ๓ วัน (ที่บ้าน) ๒ วัน (ที่สำนักงาน) **ติดต่อ...**คุณสาทนี คงคาวิทูรโทรศัพท์ ๐๘๓-๐๗๐๙๓๗๐ อีเมล์[satanee@qooco.com](mailto:satanee@qooco.com)

**คนพิการต้องการทำงาน**

**นางสาววฤณ ปิ่นทอง** อายุ ๓๐ ปี วุฒิ **ม.๖** พิการทางด้านร่างกาย สามารถเดินได้ (พูดไม่ชัด ชีกซ้ายอ่อนแรง) **ต้องการงานทั่วไป ตามความเหมาะสม** สามารถใช้คอมพิวเตอร์และอุปกรณ์สำนักงานได้ดี

มีประสบการณ์การทำงานพนักงานฝ่ายผลิตทั่วไป ติดต่อ...โทรศัพท์ ๐๙๘-๒๗๐๗๗๐๑ หรือ อีเมล์ pairry2528@hotmail.com

**นายเอกภาพ ลำดวน** อายุ ๒๘ ปี วุฒิปริญญาตรี นิติศาสตร์บัณฑิต พิการทางด้านสายตา (ตาบอดทั้ง ๒ ข้าง**) ต้องการงานทางด้านสรรหาบุคลากร แรงงานสัมพันธ์ ฝึกอบรม** สามารถพูด อ่าน เขียน ภาษาอังกฤษได้ มีทักษะการใช้โปรแกรม microsoft office ได้ดี สามารถเดินทางออกนอกสถานที่ได้ด้วยตัวเอง แก้ไขปัญหาเฉพาะหน้าได้ดี มีประสบการณ์ ฝึกอบรมทักษะการไกล่เกลี่ยข้อพิพาท งานติดต่อประสานงานทั่วไป จัดทำโครงการ จัดฝึกอบรม งานให้คำปรึกษาทางกฎหมาย ติดต่อประสานงานด้านกฎหมาย ไกล่เกลี่ยข้อพิพาท ติดต่อ...โทรศัพท์ ๐๙๕-๖๕๒๗๕๕๕ หรือ อีเมล์ ekapaap@gmail.com

**นายพรรณา นิลไชย** อายุ ๒๕ ปี วุฒิ ม.๓ พิการทางด้านการเคลื่อนไหว **ต้องการงานทางด้านพนักงานคอมพิวเตอร์ ทำงานนอกพื้นที่และจังหวัดใกล้เคียงได้** ติดต่อ...โทรศัพท์ ๐๘๓-๓๗๔๔๔๒๘ หรือ อีเมล์ music\_bugs@hotmail.com

**นางสาวปิติญานันท์ มัธยมพันธ์** อายุ ๒๔ ปี วุฒิปริญญาตรี พิการทางการได้ยิน ใช้เครื่องช่วยฟัง สามารถสื่อสารกับคนทั่วไปได้ **ต้องการทำงานทั่วไป หรือตามความสามารถ เงินเดือน ๑๓,๐๐๐ บาทขึ้นไป** สามารถสื่อสารทางมือถือหรือโทรศัพท์ได้ ติดต่อ...โทรศัพท์ ๐๘๒-๑๙๖๙๖๕๘ ไลน์ aef34หรือ อีเมล์ [pitiyanan71@hotmail.com](mailto:pitiyanan71@hotmail.com)

**นายชูเกียรติ ล้อมไล้** อายุ ๓๒ ปี วุฒิ ปวส. พิการทางด้านร่างกาย-เดินได้ **ต้องการงานที่เกี่ยวกับคอมพิวเตอร์** ติดต่อ...โทรศัพท์ ๐๘๔-๕๒๔๑๖๑๙ หรือ อีเมล์ nanu.krub๒๕๕๗@gmail.com

นายพันธุ์ศักดิ์ คงแจ้ง อายุ ๓๑ ปี วุฒิ ป.๖ พิการด้านร่างกาย-เดินได้ ต้องการทำงานทางด้านบริการ ประชาสัมพันธ์ หรืองานธุรการคัดแยกเอกสารต่างๆ ติดต่อ...โทรศัพท์ ๐๘๓-๐๔๕๕๒๐๙ หรือ อีเมล์ phansaktik@gmail.com

**นางสาวเพียงวัน เสถียรเขต** อายุ ๒๑ ปี วุฒิ ม.๖ พิการทางด้านสายตา ตาบอด ตาเลือนราง **ต้องการงานทางด้านพนักงานรับโทรศัพท์ ประชาสัมพันธ์ บริการลูกค้า** มีประสบการณ์การการทำงานด้านประชามสัมพันธ์ รับโทรศัพท์ ติดต่อ...โทรศัพท์ ๐๙๔-๙๔๑๓๓๕๗ หรือ อีเมล์ [ideabeauty@hotmail.com](mailto:ideabeauty@hotmail.com)

**นายอมรศักดิ์ จิตโต** อายุ ๒๑ ปี วุฒิ ม.๖ พิการทางด้านร่างกายหรือการเคลื่อนไหว กล้ามเนื้อแขนซ้ายอ่อนแรง **ต้องการทำงานทางด้านพนักงานบริการลูกค้า** มีความสามารถด้านคอมพิวเตอร์ มีทักษะทางด้านภาษาอังกฤษ ติดต่อ...โทรศัพท์ ๐๙๗-๙๖๔๒๐๓๐ หรือ อีเมล์ [piyasak\_054@hotmail.com](mailto:piyasak_054@hotmail.com)

**นางสาวกรรณิกา เขียนดี** อายุ ๒๔ ปี วุฒิปริญญาตรี พิการทางด้านการได้ยิน (หูหนวก) พูดได้แต่ไม่ชัด สามารถอ่าน-เขียนได้ดี **ต้องการทำงานทางด้านธุรการ การจัดการทั่วไป** สามารถพิมพ์งานได้ มีทักษาะกีฬาเปตอง มีประสบการณ์การทำงานบัญชี สามารถเรียงเอกสาร, พิมพ์งานได้ งานคีย์ข้อมูล ตรวจสอบข้อมูล ติดต่อ...โทรศัพท์ ๐๘๑-๖๑๗๖๙๑๑ หรือ อีเมล์ [beernut.bn@hotmail.com](mailto:beernut.bn@hotmail.com)

**‘อาชาบำบัด’ กิจกรรมดีตำรวจ ๑๙๑ ให้บริการฟรี**

    

กองกำกับการสุนัขและม้าตำรวจ กองบังคับการสายตรวจและปฏิบัติการพิเศษ หรือ บก.สปพ.จัดทำโครงการดี ๆ เพื่อประโยชน์สังคมและให้ความสุขที่ยิ่งใหญ่แก่เด็กพิเศษนั้นคือ **โครงการอาชาบำบัดหรือการใช้ม้าบำบัดเด็กพิเศษโดย พล.ต.ต.ภาณุรัตน์ หลักบุญ ผบก.สปพ. เปิดเผยว่า** กองกำกับการสุนัขและม้าตำรวจได้จัดทำโครงการอาชาบำบัดเด็กพิเศษขึ้นสืบเนื่องตั้งแต่ปี พ.ศ. ๒๕๔๔ ที่ ทูลกระหม่อมหญิงอุบลรัตนราชกัญญา สิริวัฒนาพรรณวดี ทรงมีรับสั่งให้ กก.๔ (ตำรวจม้า) ในขณะนั้นดำเนินการสอน คุณพุ่ม เจนเซ่น ขี่ม้าและบำบัดจนกระทั่งคุณพุ่มสามารถแต่งชุดเต็มยศของ กก.๔ (ตำรวจม้า) ขี่ม้าเฝ้าฯ รับเสด็จ พระบาทสม เด็จพระเจ้าอยู่หัว ในวันที่ ๕ ธ.ค. พ.ศ. ๒๕๔๗ ณ บริเวณหน้าวังปารุสกวันถนนราชดำเนินได้

หลังจากนั้นจึงได้**จัดตั้งโครงการอาชาบำบัดตั้งแต่เดือน ก.พ. พ.ศ. ๒๕๔๘ ซึ่ง กองกำกับการสุนัขและม้าตำรวจ ร่วมกับ นักกาย ภาพบำบัด และได้รับการสนับสนุนงบจาก มูล นิธิคุณพุ่มมูลนิธิออทิสติกไทย ในการดำเนินโครงการเรื่อยมา**และเมื่อ พล.ต.ท.ศานิตย์ มหถาวร รรท.ผบช.น. ได้เดินทางไปตรวจเยี่ยมเนื่องจากมีความสนใจโครงการอาชาบำบัดที่งานฝึกอบรมม้า กก.สุนัขและม้าตำรวจ (บางบอน) บก.สปพ.

**พ.ต.อ.กฤตินาท ตุลย ลักษณ์ ผกก.สุนัขและม้าตำรวจกล่าวว่า** **โครงการอาชาบำบัดจะใช้ม้าตำรวจบำบัดเด็กพิเศษประเภทที่มีอาการออทิสติกดาวน์ซินโดรม สมาธิสั้นและบกพร่องทางสมองโดยให้ครูฝึกและม้าทำหน้าที่นักกายภาพบำบัด**ให้เด็กขี่หลังม้าไฟฟ้าจำลองเพื่อสร้างความคุ้นเคยจากนั้นจึงให้เด็กได้ขี่ม้าจริงและเดินทำกิจกรรมฝึกสมาธิอาทิการจับลูกบอลใส่ตะกร้าการยกมือซ้ายและขวา การร้องเพลงเพื่อความผ่อนคลายพร้อมกระตุ้นกล้ามเนื้อผู้ป่วย

ทั้งนี้**นักกายภาพบำบัดเห็นสมควรให้เด็กพิเศษได้รับการบำบัดฟื้นฟูและมีพัฒนา การด้านต่าง ๆ อย่างถูกต้องตามหลักวิชาการ** รวมถึงให้ผู้ปกครองของเด็กพิเศษได้มีความรู้มีความเข้าใจถึงกระบวนการเนื่องจากทางการแพทย์ถือว่าการก้าวเดินของม้ามีจังหวะใกล้เคียงกับมนุษย์ **ดังนั้นการเคลื่อนที่ของม้าและผู้ป่วยที่อยู่บนหลังม้าจะสัมพันธ์กันจึงมีส่วนช่วยทำให้อารมณ์ดีลดอาการเกร็งกล้ามเนื้อและเสริมสร้างสมาธิให้ดีขึ้น**

การฝึกขี่ม้าเพื่อบำบัดและประโยชน์ที่จะได้รับต่อเด็กพิเศษโดยเฉพาะซึ่งที่ผ่านมามีเด็กที่เข้ารับการบำบัดตามโครงการแล้วกว่า ๑,๐๐๐ คนและจากการประเมินผลทุก ๓ เดือนพบว่าเด็กที่ผ่านการอบรมจะมีพัฒนาการที่ดีขึ้นสำหรับผู้ปกครองก็จะมีความเข้าใจและพึงพอใจในพัฒนาการของเด็กมากขึ้นเช่นเดียวกัน อย่างไรก็ตาม**การบำบัดจะเปิดทำการฟรีทุกวันอังคารและวันพฤหัสบดีเวลา ๐๙.๐๐-๑๒.๐๐ น. มีครูฝึกและผู้ปกครองร่วมกันดำเนินกิจกรรมท่านใดสนใจสามารถติดต่อได้ที่งานฝึกอบรมม้า (บางบอน)โทร.๐-๒๘๙๕-๓๓๔๐ ได้ในวันเวลาราชการ.** (เดลินิวส์ออนไลน์ ๙ ม.ค.๕๙)

**กกต. ให้คนพิการสาธิตออกเสียงประชามติ**

 **    **

ที่ศูนย์ศึกษาประชาธิปไตย สำนักงานคณะกรรมการการเลือกตั้ง (กกต.) โดย **กกต.จัดให้มีการสาธิตการใช้สิทธิออกเสียงประชามติพิเศษต้นแบบ สำหรับคนพิการและผู้สูงอายุได้ให้ทดลองใช้สิทธิ เพื่อสร้างความรู้ความเข้าใจให้แก่คนพิการและผู้สูงอายุ ในการเตรียมตัวไปใช้สิทธิออกเสียงประชามติ**

โดย **นายสมชัย ศรีสุทธิยากร กกต.ด้านกิจการบริหารงานเลือกตั้ง กล่าวว่า** เพื่อเป็นการอำนวย ความสะดวกแก่คนพิการ หรือทุพพลภาพและผู้สูงอายุ เพื่อให้การจัดการออกเสียงประชามติเกิดประสิทธิภาพสูงสุด และ**เข้าถึงกลุ่มผู้มีสิทธิออกเสียงประชามติได้อย่างทั่วถึงและเป็นธรรม การทดลองในวันนี้ เราสามารถรับรู้ถึงปัญหาสำหรับคนพิการ ต้องนำไปหารือกับที่ประชุม กกต.เพื่อหาแนวทางแก้ไขต่อไป** อาจจะต้องแก้กฎหมายยกเว้นข้อจำกัดการลงคะแนนเป็นความลับ เพื่ออำนวยความสะดวกให้คนพิการ หรืออาจจะมีการจัดตั้งศูนย์ลงคะแนนเพื่อคนพิการทุกจังหวัด ๑-๒ จุด มีอุปกรณ์อำนวยความสะดวก ไม่อยากให้มองคนพิการเป็นเป็นเพียงกลุ่มเล็กๆ เพราะทุกเสียงมีความหมายเท่าๆ กัน

ด้าน**นายอัครพล ปั้นสนิท คนพิการทางการเคลื่อนไหว กล่าวภายหลังทดลองใช้สิทธิว่า การใช้สิทธิครั้งนี้พบปัญหา เกี่ยวกับการลงคะแนนเนื่องจากคูหาสูงเกินไป และไม่สามารถกดเครื่องลงคะแนนได้ เพราะกล้ามเนื้ออ่อนแรง และเมื่อกดลงคะแนนแล้วจะมีสลิปออกมาก็ไม่สามารถพับได้** จึงเป็นปัญหาในการใช้สิทธิจึงอยากให้กรรมการประจำหน่วยช่วยอำนวยความสะดวกการลงคะแนน การเลือกตั้งที่ผ่านมา ตนเสียสิทธิแล้ว ๒ ครั้ง เนื่องจากมีกฎหมายบังคับว่า การลงคะแนนต้องเป็นไปโดยลับ นอกจากนี้ **การลงคะแนนแต่ละครั้งกรรมการประจำหน่วยบางหน่วยช่วยเหลือเป็นอย่างดี บางหน่วยเข้มงวดเกินไป ทำให้เสียสิทธิในการลงคะแนน จึงอยากฝากให้ กกต.ไปแก้ไข**(ไทยรัฐออนไลน์ ๑๕ ม.ค.๕๙)

มูลนิธิพัฒนาคนพิการไทย ๒๙ อาคารชัยพฤกษ์ ถนนวิสุทธิกษัตริย์ แขวงบางขุนพรหม   
 เขตพระนคร กรุงเทพฯ ๑๐๒๐๐ โทรศัพท์ ๐ ๒๒๘๑ ๙๒๘๐, ๐ ๒๖๒๘ ๕๗๐๑, ๐ ๒ ๖๒๘ ๘๑๕๕

โทรสาร ๐ ๒๒๘๑ ๙๒๗๐ http:// www.tddf.or.th E-mail : office@ tddf.or.th, [tddf\_or\_th@hotmail.com](mailto:tddf_or_th@hotmail.com)



**รายนามกรรมการมูลนิธิพัฒนาคนพิการไทย** นายชูศักดิ์ จันทยานนท์ - ที่ปรึกษา นายสำเริง วิระชะนัง - ที่ปรึกษา

**นางสาวกัญจนา ศิลปอาชา - ประธานกรรมการ** นางขนิษฐา เทวินทรภักติ - รองประธานกรรมการ

นายนิกร จำนง - กรรมการ นายศุภชีพ ดิษเทศ **-** กรรมการ อธิบดีกรมพัฒนาสังคมและสวัสดิการ - กรรมการ อธิบดีกรมการแพทย์ - กรรมการ เลขาธิการสำนักงานคณะกรรมการการศึกษาขั้นพื้นฐาน - กรรมการ ผู้อำนวยการสำนักงานพัฒนาการกีฬาและนันทนาการ - กรรมการ นายธีรวัฒน์ ศรีปฐมสวัสดิ์ -กรรมการและเหรัญญิก - นายวีระศักดิ์ โควสุรัตน์ - กรรมการ และเลขาธิการ นายสุภรธรรม มงคลสวัสดิ์ - กรรมการและผู้ช่วยเลขาธิการ